Рамазон суҳбатлари (26): Гўзал ахлоқли бўлинг\nBy Исмоил Муҳаммад Яъқуб on 05/18/2020 МАҚОЛАЛАР РАМАЗОН СУҲБАТЛАРИ\nГўзал ахлоқли бўлинг\nМаълумки, барча ибодатлар, жумладан рўзанинг жорий этилишидан кўзланган мақсад ахлоқларни тузатишдир. Пайғамбар саллаллоҳу алайҳи ва саллам: “Ким ёлғон гапириш ва унга амал қилишни ташламаса, ейиш-ичишдан тийилишининг Аллоҳга кераги йўқ!” дедилар. Бошқа бир ҳадисда Пайғамбар саллаллоҳу алайҳи ва саллам бундай дедилар: “Агар бирингиз рўзадор бўлса уят сўзларни айтмасин, бақир-чақир қилмасин. Агар биров уни сўкса ёки ҳақорат қилса, «мен рўзадорман» десин“.\nАллоҳ таоло тақво сифатини ҳосил қилишимиз учун бизга рўзани фарз қилди: “Эй иймон келтирганлар, тақводор бўлишингиз учун сизлардан олдингиларга фарз қилингани каби сизларга ҳам рўза фарз қилинди” (Бақара, 183).\nРўза ҳақида келган оятларнинг охирида Аллоҳ таоло бундай дейди:\n“Булар (юқорида айтилган ҳукмлар) Аллоҳ қўйган чегаралардир. Сизлар бу чегараларга яқинлашманг! Одамлар Аллоҳдан қўрқиб, тақво қилишлари учун Аллоҳ ўз оятларини мана шундай очиқ-равшан баён қилади” (Бақара, 187).\nРўзадан кўзланган мақсад ахлоқни тузатишдир. Пайғамбар саллаллоҳу алайҳи ва саллам бундай дедилар: “Қиёмат куни тарозида чиройли хулқдан кўра оғирроқ келадиган ҳеч нарса йўқ. Киши гўзал ахлоқи билан тинимсиз рўза тутувчилар ва кечалари ухламай намоз ўқувчилар даражасига етади“.\nГўзал хулқ соҳибининг мартабаси кетма-кет рўза тутиб, бир кун ҳам рўзани канда қилмайдиган ва кечалари ухламай намоз ўқийдиганларнинг мартабасига тенгдир. Бир киши гўзал хулқли, лекин нафл ибодатларда қосирлиги бор. Бошқа биров эса нафл ибодатларда тиришқоқ, лекин хулқи ёмон. Қай бири афзал бўлади? Албатта, гўзал хулқли киши афзал бўлади. Худди миннатли садақадан кўра бир оғиз ширин сўз афзал бўлгани каби. Аллоҳ таоло айтади: “Яхши гап ва кечириб юбориш – кетидан озор келадиган садақадан яхшироқ” (Бақара, 263).\nГўзал ахлоқли бўлишимиз жуда ҳам муҳим. Пайғамбар саллаллоҳу алайҳи ва салламнинг пайғамбар этиб юборилишларидан кўзланган асосий мақсад ахлоқларни тузатиш экани барчангизга сир эмас. У зот айтадилар: “Мен яхши хулқларни комил қилиш учун юборилдим“. Бошқа бир ривоятда: “Улуғ хулқларни комил қилиш учун юборилдим“, дедилар.\nАбу Зар разияллоҳу анҳу Расулуллоҳ саллаллоҳу алайҳи ва салламнинг пайғамбар этиб юборилганларини эшитганида: “Бу одам нима деяпти, нимага буюряпти, билиб келгин”, деб инисини Маккага юборди. Иниси бориб келиб: “У яхши хулқларга чақиряпти экан”, деди.\nМаълумки, гўзал ахлоқ соҳиби жаннатда Пайғамбар саллаллоҳу алайҳи ва салламга энг яқин кишилардан бўлади. Пайғамбар саллаллоҳу алайҳи ва саллам бундай дедилар: “Менга энг суюклигингиз ва қиёмат куни менга энг яқин бўладиганингиз хулқи энг гўзалингиздир. Менга энг ёқмайдиганингиз ва қиёмат куни мендан энг узоқ бўладиганингиз оғиз тўлдириб, тинмай гапирадиган ингиздир».\nКўп гапирадиган киши қиёмат куни Расулуллоҳ саллалоҳу алайҳи ва салламдан энг узоқда бўлади.\nРўза тутар экансиз, гўзал ахлоқли бўлишга интилинг. Агар бирон киши сизни сўкса ёки ҳақоратласа, ёмонликка яхшилик билан жавоб қилинг. Аллоҳ таоло айтади: “Яхшилик билан ёмонлик баробар бўлмас. Сиз (ҳар қандай ёмонликни) энг гўзал сўзлар билан қайтаринг! Қарабсизки, сиз билан ўртангизда адоват бўлган кимса қалин дўстга айланади. Бу хислатга фақат сабр-тоқатли ва улуғ насиба эгалари бўлган кишиларгина эришади” (Фуссилат, 34-35).\nРўза тутган ҳолингизда ширинсўз бўлинг. Аллоҳнинг зикрини кўпайтиринг, ажру савобларингизни зое қилиб қўйманг. Ҳеч бир мусулмонни ғийбат қилманг, шаънига тил теккизманг. Акс ҳолда ажру савобларингиз сиз ғийбат қилган, шаънига тил теккизган кишиларга ўтиб кетади. Машаққат чекиб рўза тутасиз, жидди-жаҳд қиласиз, Қуръон тиловат қиласиз, кечалари намозлар ўқиб чиқасиз. Кейин эса шунча амалдан сўнг жоҳиллигингиз сабабли буларнинг савобларини ўзингиз ғийбат қилган кимсаларга бериб қўясиз. Улар сизнинг савобларингиздан оладилар, агар савобларингиз бўлса. Савобларингиз бўлмаса, уларнинг ёмон амалларидан олиб сизга юкланади, сўнг бу амаллар сизни дўзахга гирифтор қилади, Аллоҳ асрасин!\nТилингизни асранг. Пайғамбар саллаллоҳу алайҳи ва саллам айтадилар: “Ким менга икки жағи ва икки оёғи ўртасидаги нарсани (яъни тили ва авратини) сақлашга кафолат берса, мен унга жаннатнинг кафолатини бераман“.\nАллоҳ сизга баракасини ёғдирсин, модомики рўзадор экансиз, гўзал хулқларга риоя қилинг! Саховатли бўлинг, ифторга меҳмон келса, ҳурматини жойига қўйинг. Аллоҳ таоло: «Сизлар нимаики эҳсон қилсангиз, албатта Аллоҳ унинг ўрнини тўлдиради. У зот ризқ берувчиларнинг энг яхшисидир» (Сабаъ, 39), деган.\nРасулуллоҳ саллаллоҳу алайҳи ва саллам айтадилар: “Ҳар тонг икки фаришта тушиб, бири: “Эй Аллоҳ, эҳсон қилувчининг эҳсони ўрнини тўлдир”, деса, иккинчиси: “Эй Аллоҳ, хасисга талофат бер” дейди».\nГўзал ахлоқли бўлинг. Имкон қадар сукут сақланг, кўп гапирманг. Пайғамбар саллаллоҳу алайҳи ва саллам: “Ким сукут қилса, нажот топади», деганлар.\nЯна айтганлар: “Ким Аллоҳга ва охират кунига иймон келтирган бўлса яхши сўз айтсин ёки жим бўлсин“.\nИмом Нававий раҳимаҳуллоҳ айтади: “Бирор сўзнинг яхши ёки ёмон эканида иккиланиб қолсангиз, сукут сақлашингиз лозим бўлади. Чунки Пайғамбар саллаллоҳу алайҳи ва саллам «яхши сўз айтсин ёки жим бўлсин» деганлар”.\nТортишувдан юз ўгиринг. Чунки Пайғамбар саллаллоҳу алайҳи ва саллам: «Ҳақ эканини била туриб тортишувни бас қилган кишига жаннатда бир уй берилишига мен кафилман», деганлар.\nТалашиб-тортишманг, ўзингизни ҳақли қилиб кўрсатиш учун уриниб-чиранманг. Яхши амал қилаверинг, шояд нажот топсангиз. Сукут қилишга одатланинг, бир сўзда фойда бўлмаса гапирманг. Сабрга одатланинг, агар биров сизга жоҳиллик қилса, сабрли бўлинг, биров сизни сўкса, пайғамбаримиз ўргатганларидек, унга: «Мен рўзадорман», денг. Олийжаноб бўлинг, жанозаларга қатнашинг, касалларни зиёрат қилинг, ночорларни топиб, уларга ёрдам беринг. Токи сизда ҳам Абу Бакр разияллоҳу анҳуда жамланган яхши хислатлар топилсин.\nБир куни Пайғамбар саллаллоҳу алайҳи ва саллам: “Ичингизда ким бугун рўзадор бўлиб тонг оттирди?» дедилар. Абу Бакр: «Мен, ё Расулуллоҳ», деди. «Ким бугун бир мискинни тўйдирди?» дедилар. Абу Бакр: «Мен, ё Расулуллоҳ», деди. «Ким бугун жанозага қатнашди?» дедилар. Абу Бакр: «Мен, ё Расулуллоҳ», деди. «Ким бугун бирон касални зиёрат қилди?» дедилар. Абу Бакр: «Мен, ё Расулуллоҳ», деди. Пайғамбар саллаллоҳу алайҳи ва саллам: «Ким бир куннинг ўзида ушбу ишларнинг барчасини қилган бўлса, у албатта жаннат аҳлидан бўлади», дедилар.\nАллоҳ таоло барчамизнинг тутаётган рўзаларимиз ва ўқиётган намозларимизга барака берсин. Омин.\n Бухорий ривояти, 1903.\n Бухорий (1904) ва Муслим (1151) ривояти.\n Абу Довуд (4799), Аҳмад (27517) ва Термизий (2003) ривояти. Албоний «Саҳиҳ сунан ат-Термизий»да саҳиҳ деган.\n Бухорий «Ал-адаб ал-муфрад»да (273), Аҳмад (8939) ва Баззор (8949) муснадларида ривоят қилган, Албоний «Саҳиҳ ал-жомеъ»да (2833) саҳиҳ деган.\n Албоний. «Ас-силсила ас-саҳиҳа», 45.\n Бухорий ривояти, 6474.\n Бухорий (1442) ва Муслим (1010) ривояти.\n Муслим ривояти, 1028.\nAvvalgi maqolaҚуръони карим тафсири | 74 | Мунофиқун сураси, 1-4 оятлар | Шайх Содиқ Самарқандий\nKeyingi maqola Тажвид дарслари | 22 | Ориз мади | Муҳаммад Умар


Барчамиз фаол ўқувчига айландик-қолдик. Мавлонберди Тожибоевнинг дарсларини интиқлик билан кутиш барчанинг одатига айланди.\nБиз она тили ва адабиёт фанини намунали ўзлаштираётган мактабнинг энг фаол синфи ўқувчиларига айланиб улгурдик. Буни «Ижодкор» деворий газетасини чиқариш зиммамизга ишониб топширилганидан ҳам билса бўларди.\nЎқув йили ярмига етганида кутилмаганда Мавлонберди Тожибоев ўрнига бошқа бир ўқитувчи дарс ўта бошлади. Ҳамма ҳайрон ва таажжубда. Билсак, уни 13-умумтаълим мактаби директори ўринбо сарлигига тайинлашган экан. «Уфф, бизга Мавлонберди ака дарс ўтса бўларди», дерди синфдошларим афсусланиб. Бизни ўқита бошлаган Ширин Эшчанова гарчи яхши дарс ўтса ҳам биз Мавлонберди акага ўрганиб қолган эдик.\nҚисқа муддатда директор ўринбосари сифатида Мавлонберди Тожибоев мактабда туб ўзгаришларни амалга ошира бошлади. Биринчи галда жамоатчи назоратчилар пости ташкил қилинди. Улар тартиб-интизомни кузатиб боришарди. Мактабга кеч қолиб келганлар, ўзаро уришиб, ёқа лашганларни қўлидаги дафтарга қайд этиб боришар, директор ўринбосари эса буни ҳар ҳафта муҳокама қилиб, дакки берар, баъзиларини «Прожектор» номли танқидий ҳажвий деворий газетада «уриб» чиқиб, тарбиявий таъсир чораларини оширарди. Назоратчилар дафтарига номи тушмаслик учун ўқувчилар тартиб-интизомга қатъий риоя қилишга интиларди.\nФақат қаттиққўллик билан болаларни тарбиялаб бўлмаслигини яхши англаган Мавлонберди ака синфлараро фан беллашувлари, кўрик-танловлар, байрам кечалари ўтказилишига ҳам катта эътибор берарди. Ҳар ҳафта бирор бир қизиқарли кеча бўлиб ўтар, барчада байрамона кайфият барқарорлашиб борарди. Юқори синф ўқувчилари физика ва астрономия фани бўйича беллашув ўтказиб, ҳатто қўлбола ракета ясаб учиришгани, электромобиль ясаб, намойиш қилишгани мактаб тарихида такрорланмас лаҳзаларга айланиб қолди. Марказдан анча олис қишлоқ мактабидаги бу ислоҳотлар кейинчалик олийгоҳга кирувчилар нуфузининг ортишига омил бўлгани шубҳасиз.\nМавлонберди ака ҳайҳотдай боғида узум етиштириб сотарди. Меҳнат таътилида Россияга савдо ишлари билан бориб келарди. Атоқли шоир Абдулла Орипов «Хато қилишингни кутарлар...» деганидек, унинг ютуқларини кўролмайдиганлар ҳам йўқ эмас экан. Кимдир унинг бу ишларини қоралаб, юқори идораларга имзосиз юмалоқ хатлар ёзгани ҳақидаги миш-мишлар урчиётган кунларда биз 8-синфда ўқиётган эдик. Уни директор ўринбос арлигидан олишганини эшитган кўпчилик синфдошларим қатори мен ҳам қаттиқ хурсанд бўлганман. Энди у яна бизни она тили ва адабиёт фанидан ўқита бошлайди деб ўйлагандик. Айнан шундай бўлди. У яна бизни ўқита бошлади. Бу пайтда мен таниқли ижодкорлар билан хат ёзишиб турардим. Лекин буни оиламиздагилардан бошқа ҳеч ким билмасди. Муаллим бир куни танаффусда мени адабиёт хонасига чақиртириб: «Сен шеър ёзасанми?» дея сўради кулиб. Айб иш қилиб қўйгандек, дарров ёлғон гапирдим: «Йўқ!» Мавлонберди ака қўлидаги иншо дафтаримни аста варақларкан: «Иншоинг ҳеч кимникига ўхшамайди, буни шоир одам ёзганмикан, деб ўйлаб юраман. Ёзадиган бўлсанг, тортинма, газета-журналларга юборишингга ёрдам бераман», деди. Барибир унга «сирим»ни очиқчасига айтолмадим.\nҚишнинг чилласида мактабимизнинг шундоқ биқинидаги иккинчи жаҳон урушида қурбон бўлган ҳамқишлоқларимиз хотирасига ўрнатилган ёдгорлик атрофи хароб аҳволга келиб қолганини кўриб асабим қақшади. Мактаб қоровули ёдгорлик атрофида қўй-эчкиларини ўтлатишини эса виждонсизлик деб ҳисоблардим.\nОдатда меҳнат дарсида ўқитувчи маъруза ўқир, мен эса машқ дафтаримга алланималарни қоралаб ўтирардим. Навбатдаги дарсда ҳам шундай бўлди: «Шунақаси ҳам бўлади» деган ҳажвий фельетонни бир ўтиришда қоралаб ташладим. Қайта-қайта ўқиб кўрсам, бинойидек туюлди. Уйга қайтаётиб почтадан Боғот туман газетаси таҳририятига жўнатиб юбордим. Орадан уч-тўрт кун ўтиб мақолам газетада чоп қилинибди. Почтахона олдида маҳалламиз кексалари газетани ўқиб турган экан, мени кўришлари билан: «Табриклаймиз, мухбир бўлиб кетибсан, мақоланг чиқибди», дейишди. Газетани қўлга олиб, уйга югуриб келганча: «Ойи, ойи! Газетада мақолам чиқибди!» дея ҳайқирдим. Онам газетани қўлимдан олиб синчиклаб ўқиб чиққач, оҳиста «Бахайр бўлсин!» деб қўйди.\nЭртасига мактабга келганим заҳоти мени ўқитувчилар хонасига чақиртиришди. Эшикдан кирган заҳоти коммунистик партиянинг мактабдаги бошланғич ташкилоти раҳбари Ҳамид Табиев деган киши мени жеркиб уят сўзлар билан сўка бошлади. Барча ўқитувчилар хўмрайиб қараб ўтиришибди. Директор ўринбосари Ботир Жуманиёзов: «Бу мақолани ростдан ҳам сен ёздингми? Ёки кимдир ёзиб бердими?» деб сўради. Ўзим ёзганимни айтганимда у ҳам менга танбеҳ беришга ўтди. Мен йиғлаб юбордим. Шу пайт эшикдан Мавлонберди Тожибоев кириб келди. Вазиятни дарҳол тушуниб етди шекилли: «Шуми сизларнинг ёш иқтидор эгасига эътиборингиз?! Уят-э! – деди зарда билан. – Сиз унинг иншоларини бир ўқиб кўринг, агар қирқ дақиқалик дарс жараёнида ёзмаганида уни ҳам бирор бир ижодкор ёзиб берган дея иддао қиласиз».\nУнинг бу сўзларидан сўнг сал ўзимга келгандек бўлдим. У бўлмаганида бу ўқитувчи-раҳбарлар мени руҳан мажруҳ қилиб қўйиши турган гап эди.\nСинфга оҳиста қайтдим. Муаллим ортимдан кириб келди ва деди: «Ота-онанг сенга бежиз Пўлат деб исм қўймаган. Сенинг ироданг ҳам пўлатдек чидамли бўлиши керак. Ўз орзуларинг йўлидан сира чалғима!» Унинг бу тасаллисидан кўзимга ёш олдим. «Қизиқсан-а, койишса ҳам йиғлайсан, юпатсак ҳам», деганча куларкан, муаллим дарсни бошлаб юборди. 9 февраль куни Алишер Навоий таваллудига бағишланган кечага йиғилдик. Кеча айни авжга чиққан бир маҳалда Мавлонберди Тожибоев саҳнага чиқиб «Фарҳод ва Ширин» достони бўйича ёзган иншомни ўқиб эшиттира бошлади. «Оҳ, Ширин, Ширин, тақдир сени не кўйларга солди-я. Э-воҳ, ажал шаробини нечун сипқординг? Ахир сенинг ҳуснинг, сенинг малоҳатинг, сенинг фасоҳатинг учун мингта Фарҳод жонини бахшида қилса арзирди. Сен яшашинг, оламга қуёш бўлиб нур сочишинг керак эди...» каби сатрларимни қайта-қайта ўқиркан, «Ҳар бир ўқувчи Навоийни шу бола сингари англаб, тушуниб, муҳаббат билан ўқишини истардим», деди.\nОлдинги қаторда менга «уруш эълон қилиб», танобимни тортиб қўймоқчи бўлган ўқитувчилардан баъзилари безрайганча пешонаси терлаб ўтирарди. Улар туман газетаси таҳририятига бориб мақоламга раддия чиқаролмай оввора бўлиб юрган бир кезда адабиёт муаллимимдан бундай хитобларни эшитиш – ўлганнинг устига юз таёқ уриш билан баравар эди.\nМен бу ёғига қўрқмайдиган бўлдим, чунки менинг ҳимоячим, далдаворим бор эди. Ана шундан сўнг қатор маҳаллий нашрларга мақолалар ёза бошладим. Адабиётга бўлган кучли ҳавас мени журналистика факультетига кириб ўқишга етаклади. Қайсидир йили Зулфияхоним ва Ҳамид Олимжоннинг суюкли қизи Ҳулкар Олимжонова назоратида имтиҳон топшираётган эдик. Мавзуга оид саволга жавоб берарканман, мумтоз ғазаллардан бирини мароқ билан ўқиб бердим. Ҳулкар Олимжонова: «Сиз арузни жуда яхши биларкансиз, қаердан ўргангансиз?» деб сўраб қолди. «Мактабда адабиёт ўқитувчимиз шундай ўқишни ўргатган», дея жавоб бердим. «Қандай яхши! Агар барча мактаб адабиёт ўқитувчилари ҳам сизнинг муаллимингиз сингари билим берганида эди, бугунги ўзбек адабиёти жаҳоннни эгаллаган бўларди», деди. Фахрланиб кетдим.\nСайёра деган синфдошим олий ўқув юртини тугатгач Тошкентда яшаб, ўқитувчилик қиларди. Оғир касалликка чалинганини эшитиб, Сайёрани кўргани бордим. Шунда у суҳбатимиз орасида: «Бизга Мавлонберди Тожибоев жуда яхши сабоқ берган экан. Мен ўқитувчиларнинг август кенгашида Алишер Навоийнинг «Топмадим» радифли ғазалини ўқиганимда бир кекса услубиётчи отахон: «Қизим, сиз бу ғазални маромида ўқишни қаердан ўргандингиз? Отангизга раҳмат», деди. Шунда бизга Мавлонберди Тожибоев жуда яхши сабоқ берганини тушуниб етдим», деган эди. Бу бир инсоннинг холис эътирофи эди.\nМаълумки, «Топмадим» ғазалининг иккинчи мисраси қуйидагича: «Жон басе қилдим фидо оромижоне топмадим». Мавлонберди Тожибоев буни бизга аруз қоидаларга мослаб ўқишни ўргатаркан: «Жон басе қилдим фидоо/ ромижоне топмадим» дея ўқишни ҳижжалаб ўргатган эди. Аруз қоидаларига кўра баъзи унлилар ўзидан олдинги унлига сингиб, чўзиб ўқилар экан. Афсуски, кўпчилик уни «... қилдим фидо оромижоне топмадим» дея қўпол ва ғализ тарзда ўқишади, бу телевидение ва радиолардаги чиқишларда ҳам кўзга ташланади. Машҳур санъаткорлардан бири ҳам ана шундай хато тарзда қўшиқ куйлайди. Бундай хатоларни кўрганимда устоз Мавлонберди акани эслайман ва бизга мумтоз асарларни тўғри ва бехато ўқишни ўргатгани учун ич-ичимдан миннатдор бўламан. «Навоийдан наво истаб» китобим «Устоз Мавлонберди Тожибоевга эҳтиром ила бағишлайман!» деган жумла билан бошланади. Бу китоб чоп қилингач, тақдим қилганимда устознинг кўзларида ёш қалқди. «Менинг камтарона меҳнатларимни шунчалик улуғлабсан-а», деган эди устоз.\nУкамни уйлантирганимизда таниқли шоир ва таржимон Матназар Абдулҳаким ҳам бир гуруҳ ҳамкасбларим қатори тўйга ташриф буюрди. Даврани Мавлонберди устоз бошқариб борарди. У қийиб қўйганча шеърлар ўқирди. Шу пайт Матназар ака мени имлаб ёнига чақираркан, сўради: «Бу қайси санъаткор?» Бир пас кулиб тургач жавоб бердим: «Бу киши бизни мактабда адабиётдан ўқитган муаллим, санъаткор эмас!» Матназар ака деди: «Омадли ўқувчи бўлган экансан».\nҲа, мен омадли шогирд бўлганман, барча устозларим кучли билим, тафаккур ва чин одамийлик хислатларига эга инсонлар бўлган. Бироқ мен уларга муносиб шогирд бўлолдимми? Бу савол устида бош қотирарканман, бу ўй мени тинимсиз изланиш ва интилишга ундаётгандек ҳис этаман.\nАслида Мавлонберди Тожибоев сабоқларини тинглаб, ижодкор бўлмасликнинг иложи йўқдай эди. Унинг ўқувчини жозибали нафис сўз оламига етакловчи хитоблари кўпчиликни ҳаёт чорраҳасида адаштирмасдан адабиёт сари ундаган. Каминадан ташқари раҳматли синдошим Сайёранинг ҳам шеърлари пойтахт нашрларида чоп қилиниб турарди, афсуски, умри қисқа экан. Зулфия Матёқубова эса бир-биридан сара шеърлари билан таниқли устоз шоирларнинг назарига тушди, Рустам Назардек фидойи болалар шоирининг дуои фотиҳасини олди. Отабек Менглиев умидли ёш қаламкашлар сафидан ўрин эгалламоқда. – Мавлонберди ака бизни мунтазам ўқитмаса ҳам баъзан бошқа домлаларнинг ўрнига дарсга кирарди. Барчамиз унинг устозлик маҳоратига маҳлиё бўлиб қолардик, чунки унда ўқувчини ўзига жалб қиладиган заковат ва аниқлик мавжуд эди, – дея хотирлайди «Хорезмская правда» газетаси мухбири Рўзибой Қулмат.\nВиждон деган туйғунинг тимсоли азиз муаллимнинг равишларида акс этиб турарди. У ҳар қандай даврада қандай вазият бўлишидан қатъи назар тўғри сўзни айтарди, ёлғон сўзламасди. Уни жуда кўп бора қишлоқ фуқаролар йиғини раислигига сайлашмоқчи, мактаб директорлигига тайинлашмоқчи бўлишганини ҳам билардик. Бироқ у ўқитувчилик касбини табаррук билди, ундан воз кечмади. Ёшларнинг шуурини ёритиш, тафаккурини чархлаб, одамийлик сари етаклашни ўзининг бош мақсади деб билди. «Кичик раҳбарлар бошқа тепадаги раҳбарнинг тазйиқи билан баъзан халққа номақбул ишлар қилиб қўйиши ҳам мумкин. Мен эса асло бундай қилолмайман. Мени раҳбар қилиб тайинлашса ҳам, тепадагилар йўриғига юрмаганим учун тезда бўшатиб юбориши мумкин. Шунинг учун ҳам уларнинг таклифларига рози бўлмайман», дерди Мавлонберди устоз.\nҚишлоқдошимиз Аҳмаджон оға шундай деб эслайди: «Туш маҳали эшик тақиллади, очишим билан Мавлонберди домла деди: «Жўражон, ўз уйинг олдидаги кўчанинг ўй-чуқурини тупроқ билан тўлдириб, тузатиб қўйсанг малол келмас эди». Уялинқираб, дарров болалар билан белкуракларни олганча ишга киришдик ва кўчадаги йўлнинг чуқурларига эҳтиёж учун олиб қўйган шағалдан ташлаб, эпақага келтира бошладик. Домла эса бошқа бир қўшнимизнинг эшигини тақиллатиб турарди...» Ҳаёт армонларга тўла. Икки ҳафта муқаддам азиз муаллим бу ёруғ оламни тўсатдан тарк этди. Сафар йўлида эдим. Ярим тунда қишлоқдошларимизнинг телеграм каналида ёзилган нохуш хабарни ўқиган заҳотим ортга қайтдим. Ҳамроҳларим: «кейинроқ борарсан», деб йўлдан қайтмаслигимни маслаҳат беришди. Йўқ, қайтишим керак эди. Ахир бу муаллим ҳаётдаги энг азиз инсонларимдан бири эди, унинг вафотини эшитиб, сўнгги йўлга кузатишга бормаслик – ношудликнинг бешбаттари эмасми?\nЧошгоҳда қишлоққа етиб келдим. Устозни охират оламига кузатишга тайёрладик. Унинг табаррук оёқларини юварканман бундай зотлар пойига бош қўйиб, эҳтиром кўрсатишдан фақат савоб топишим мумкинлигини ҳис қилдим.


АСИЛ РАШИДОВ: ЯНА АКАМ ҲАҚИДА (Давоми. Аввали ўтган сонда) » "Жиззах овози" газетаси расмий сайти\nАСИЛ РАШИДОВ: ЯНА АКАМ ҲАҚИДА (Давоми. Аввали ўтган сонда)\nАкам техникумни имтиёзли диплом билан битиргандан сўнг ўзи таҳсил кўрган мактабда ўқи-тувчилик қила бошлайди. 1941 йил августда ҳаракатдаги армия сафига чақирилади ва ҳаёт-мамот жангларида кўрсатган жасорати учун "Қизил юлдуз" ордени билан мукофотланади. Унинг бу матонатидан СССР Мудофаа вазирлиги архивидаги ҳужжатлар ҳам яққол далолат беради. Уларда шундай дейилган:\n"Пена ва Аринино қишлоқлари учун олиб борилган жангларда командир сафдан чиққандан сўнг рота рахбари ўртоқ Рашидов командирлик қилишни ўз зиммасига олди, шахсан қаҳрамонлик намунасини кўрсатиб, қўмондонликнинг топшириғини муваффақиятли бажариш учун жангчиларни руҳлантирди, жангда ўзи ротанинг олдинги сафида бўлди ва яраланди. Жанг шиддатли давом этади".\nАкам фронтдан оғир ярадор бўлиб қайтгач, Жиззахдаги Ленин номли ўрта мактабда директорлик лавозимида ишлайди. Директорлик билан бирга, ўқитувчилар етишмаслиги сабабли тарих, адабиёт ва рус тили фанларидан ҳам дарс беради. Демак, акам меҳри дарё ўқитувчи - мураббий ҳам эди.Ўқитувчиликни, ўқитувчиларни жон-дилдан севарди, ардоқдарди, мавриди келиб қолганда "ўқитувчиликдан ҳам кўра олижаноб касб бормикин?" иборасини ишлатиб турарди. Мана унинг сўзлари:\n"Дунёдаги энг улуғ ва машаққатли касб - бу ўқитувчилик. Мен ёшлигимда бу касбга меҳр қўйганим рост. Эзгулик, маърифатни мурғак болалар шуурига жойлаш нақадар завқли. Ешларни турфа олам сирларидан хабардор этиш, илму маърифат ўргатиш, катта ҳаётда ўз ўринларини топиб олишлари учун кўмаклашишдан ортиқ хайрли иш борми, бу оламда?! Мен ҳамон ўша ўқувчиларим даврасини, уларнинг шодон кулгиларини, ҳайрат тўла нигоҳларини соғинаман. Бир йилгина муддатда болалар билан бўлдим. Кейин эса ҳаётнинг турли сўқмоқлари мени ўзига чорлади. Юқори лавозимларга кўтарилдим. Аммо ўқитувчиликка бўлган меҳр қалбимнинг бир четида ҳамон машъаладек ёниб турибди".\nОрадан бир йил ўтгандан сўнг унинг фронтдаги фаолияти ва журналистика соҳасидаги тажрибаси ҳисобга олиниб, ўзи ишлаган қадрдон газетаси "Ленин йўли" рўзномаси муҳаррирлигига чақириб олинади.\nЯна такрор айтаман, акам том маънодаги меҳнат кишиси эди. У марказнинг яккаҳокимлик сиёсати даврида, яъни вазиятнинг қалтислигига қарамасдан халқимизни фаровонлик ва тарақкиёт йўлига олиб чиқиш учун юксак аҳд-заковати ва дипломатик маҳоратини сафарбар этди. Оқилона сиёсий фаолияти натижасида республикамизда оламшумул бунёдкорлик ишларини амалга оширди.\nВатан ишқи билан урар юрагим,\nВатан ишқи билан улуғ тилагим, -\nдеб ёзган эди акам ўзининг бир шеърида.\nДарҳақиқат, у ўзининг бутун фаолияти давомида жонажон халқимиз, ватанимиз хизматида камарбаста бўлди. Чунончи, қўриқ ва бўз ерларни ўзлаштириб боғу бўстонга айлантириш акам ҳаёти ва фаолиятининг шонли саҳифаларидан бирини ташкил этади. У рахбарлик қилган оғир йилларда Ўзбекистон харитасида Қашқадарё, Наманган, Сирдарё, Жиззах, Навоий вилоятлари пайдо бўлди. Мирзачўл, Жиззах, Марказий Фарғона, Қарши, Ёзёвон, Маликчўл, Сурхон-Шеробод, Макрил ва Амударёнинг қуйи оқимидаги миллионлаб гектар ерлар ўзлаштирилиб, эндиликда Ўзбекистонимизнинг келажаги учун хизмат қилмокда. ҳудди шунингдек, Ўзбекистон харитасида Навоий, Зарафшон, Учкудуқ, Муборак, Маржонбулоқ, Ширин, Нуробод, Бўстон, Янгиер ва Гулистон каби ўнлаб шаҳарларнинг қад кўтаришида Шароф Рашидов бош-қош бўлди. Биргина Мирзачўлнинг ўзлаштирилган ерларида Зафаробод, Дўстлик, Арнасой, Оқолтин, Зарбдор, Меҳнатобод ва бошқа туманлар билан бирга Гулистон, Пахтакор, Дўстлик, Бўстон, Гагарин, Пахтаобод каби аҳоли яшаш жойлари вужудга келди. Мирзачўлни ўзлаштириш тарихи ўзи бир олам... Хуллас, қаерга қадами етган бўлса, ўша ерда янги ҳает, янги муҳит, янги боғ-роғлар бунёд этилди.\nШароф Рашидовнинг саъй-ҳаракати билан даҳшатли зилзиладан тутдек тўкилган Тошкентдек муаззам шаҳар қайта қад кўтарди. 1977 йили Тошкент шаҳрида Марказий Осиёда биринчи ерости қасри - метрополитен қурилишининг дастлабки ташаббускори бўлди. Бундай улкан қурилишлар қаторида пойтахтимизга зеб бериб, осмони фалак билан сўйлашиб турган маҳобатли телеминора, муҳташам "Халқлар дўстлиги” саройи ва бошқа улкан кошоналар айнан шу даврда бунёд этилди. Шуни ҳам айтиш жоизки, акам ўз фаолияти давомида қанчалаб илм, санъат аҳилларига ҳомийлик қилди. Фан, техника, медицина, алоқа, транспорт ва маданият ривожланди.\nШароф Рашидов ўз нав-батида халқаро майдонда ҳам улкан ишларни амалга оширишда алоҳида фаолият кўрсатган эди. Бошқача айтганда, у партия ва давлат делегациялари раҳбари сифатида дунёнинг кўпгина мамлакатларида, чунончи, Куба, Жазоир, Мали, Бангладеш, Индонезия, Ҳиндистон, Миср, Сурия, Эфиопия, Гвинея, Чили, Италия, Австрия, Ироқ, Вьетнам, Болгариява бошқа мамлакатларда бўлди. У Қохира ва Гаванада бўлиб ўтган Осиё, Африка ва Лотин Америкаси мамлакатлари бирдамлиги конференцияларида иштирок этиб, халқаро дўстона алоқаларни мустаҳкамлаш ва ҳамкорликни кенгайтиришга улкан ҳисса қўшади. Мухтасар айтганда, партия уни қaepгa юбормасин, ҳамиша халқлар дўстлиги жарчиси сифатида катта ғалаба билан қайтарди. Бу соха келгусида ёритилиши лозим бўлган алоҳида мавзудир.\nЭх-хе, яхшидан боғ қолади деганларидек, у кишининг халққа қилган хизмати, қолдирган мероси ҳақида ҳар қанча гапирса оз. Шундай катта кўламдаги ишларда халқимизнинг оташқалб фарзанди, буюк инсон Шароф Рашидовнинг кўп қиррали фаолияти, қарийб қирқ йил донишмандларга хос қилган хизматлари, беназир дипломат ва давлат арбоби эканлиги, арбобгина эмас, балки рахбарликни санъат даражасига кўтарган шахс эканлиги, Ўзбекистонимизга, халкимизга бутун борлиғи билан намоён этилган эди. Айтиш мумкинки, акам меҳнатни улуғлаган бўлса, меҳнат уни улуғлади, юксакларга кутарди.


АЁЛ ГЎЗАЛЛИК ҲАМДА НАФОСАТ ИФОДАСИДИР – Ўзбекистон касаба уюшмалари Сирдарё вилоят Кенгаши\nХотин-қизлар байрамининг йилнинг энг суюк фасли – баҳорнинг илк кунларида нишонланишида ҳам ажиб бир рамзий маъно борга ўхшайди. Зеро, баҳор ҳам, аёл ҳам гўзаллик, нафосат ифодасидир.\nГулистон шаҳридаги муҳташам “Наврўз” ресторанида ўтган байрам тадбирига вилоятнинг барча туман ва шаҳарларидан турли соҳаларда меҳнат қилаётган илғор аёллар таклиф этилди. Бу йилги байрам тадбирининг бошқа йиллардан ўзгачалиги – тадбирга 1000 ойни кўрганлар, 80-85 ёшли нуроний онахонлардан 110 нафари ҳамда Зулфияхоним номидаги Давлат мукофоти учун беллашиб, Республика босқичида иштирок этган 25 нафар қизларнинг ҳаммаси таклиф этилди. Онахонларимиз ўзларининг дуолари билан, қизлар кўркам, миллийлик нафаси уфуриб турган либослари билан даврага файз бағишладилар.\nВилоят ҳокими Ғофиржон Мирзаев тадбирда иштирок этиб, мамлакатимиз хотин-қизларини ушбу айём билан табриклади. Вилоятимиз раҳбари адабиёт соҳасига дадил кириб келган, эришган алоҳида ютуқлари учун Зулфия номидаги Давлат мукофоти билан тақдирланган Боёвут туманилик Нозимабону Шербековага Президент совғасини тантанали равишда топширди.\n– Бу мукофотни мен мени тарбия қилган устозларим, онажоним ва бувижонимнинг меҳнатларига берилган, деб биламан, – дейди Нозимабону. – Агар улар менда китоб ўқишга, шеър ёзишга бўлган рағбатни сезиб, қўллаб-қувватламаганларида бундай муваффақиятга эриша олмаган бўлар эдим.\nТадбирда қатнашган онахонлар, диний маърифат ва маънавий-ахлоқий тарбия масалалари бўйича маслаҳатчилар, хотин-қизлар ташкилотлари, турли ташкилот ва муассасалар вакилалари тўкин дастурхон атрофида суҳбат қурдилар.\n– Давлатимиз томонидан халқимиз саломатлиги, маҳаллалар осойишталигига катта эътибор қаратилмоқда, – дейди Гулистон туманидаги «Юлдуз» маҳалла фуқаролар йиғинининг диний маърифат ва маънавий-ахлоқий тарбия масалалари бўйича маслаҳатчиси Тожихон Қодирова. – Давлатимиз раҳбарининг «Маҳалла институтини янада такомиллаштириш чора-тадбирлари тўғрисида»ги Фармони зиммамизга янада масъулиятли вазифалар юклади. Шу мақсадда таълим, тиббиёт, ижтимоий муҳофаза ва банк соҳаси вакиллари, тадбиркорлардан иборат ишчи гуруҳ тузиб, Президентимиз таъкидлаганидек, уйма-уй юриб, одамларнинг муаммо ва талабларини ўрганмоқдамиз, масалаларни жойида ҳал қилмоқдамиз. Бундай мулоқот халқимизнинг кайфиятини кўтармоқда, ҳаётга муносабатини ўзгартирмоқда.\nТадбирда сирдарёлик хассос шоир Муҳаммад Исмоил аёлларга бағишланган шеърларидан ўқиди. Байрам иштирокчилари асли сирдарёлик, ҳозирда пойтахтда ижод қилаётган таниқли хонандалар Эркин Худойқулов, Толибжон Исроилов ва Умида Ҳамидоваларнинг аёлга, баҳорга аталган шўх-шаън қўшиқларини тингладилар, рақсларга тушдилар. Олим Хўжаев номидаги вилоят мусиқали драма театрининг “Хушчақчақ” гуруҳи томошаларини мириқиб томоша қилдилар. Айниқса, “Имкон Шоу” дастури бошловчиси Аҳрор Қўшматов гулдурос қарсаклар билан кутиб олинди. Тадбирнинг ўзида “Байрам Шоу” ўтказишга киришиб кетган Аҳрор саҳнага отилиб чиққан сирдарёлик аёлларнинг қўшиқ айтиш қобилиятларини юқори баҳолади.\n– Бу йил баҳорнинг илк байрами – 8 мартни ўзгача бир интиқлик билан кутдик, – дейди вилоят ўрта-махсус касб-ҳунар таълими бошқармаси бош мутахассиси Олия Турдиева. – Байрам олди ишлари ҳам катта тайёргарликлар билан олиб борилди. Ўқув муассасаларимизнинг ҳар бирида чиройли байрам дастурлари тузилиб, меҳнат жамоалари ва ота-оналар иштирокида ўтказилди.\n2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида хотин -қизларнинг ижтимоий-сиёсий фаоллигини ошириш, давлат ва жамият бошқарувидаги ўрнини кучайтириш, хотин-қизлар, касб-ҳунар коллежлари битирувчи қизларининг бандлигини таъминлаш, уларни тадбиркорлик фаолиятига кенг жалб этиш, оила асосларини янада мустаҳкамлаш бўйича комплекс чора-тадбирлар белгиланган. “Халқ билан мулоқот ва инсон манфаатлари йили” Давлат дастурида ҳам хотин-қизлар масаласига алоҳида эътибор қаратилган.\n– Президентимиз хотин-қизларга юксак ишонч билдириб, уларнинг жамият ҳаётидаги фаолликларини рағбатлантирмоқда, – дейди Ёзувчилар уюшмаси вилоят бўлими раиси Ҳаётхон Ортиқбоева. – Биз, барча нодавлат нотижорат ташкилотлари ва жамоат бирлашмалари ҳам вилоят ҳокимлиги ҳамда хотин-қизлар қўмитаси атрофида жипслашиб, Ўзбекистон Республикаси Президентининг ПФ-4947-сонли Фармони билан тасдиқланган “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси”нинг ҳар бир йўналишида белгиланган вазифаларнинг ижросини амалга оширишга ўз ҳиссамизни қўшмоғимиз зарур.\n← ЗУЛФИЯНИНГ ЯНА БИР ИЗДОШИ\nМАЛАК ТАОМ- СУМАЛАК →\n19/07/2018 sirdaryo ПРЕЗИДЕНТГА ТАШАККУРНОМАda fikr bildirishni o'chirish\n24/07/2017 sirdaryo ЎЗБЕК РАҚСЛАРИ ЖОЗИБАСИ БЕТАКРОРda fikr bildirishni o'chirish


Ғўза касалликлари ва уларга қарши кураш чоралари | АгроОлам.Uz\nДомой Деҳқончилик Ғўза касалликлари ва уларга қарши кураш чоралари\nПахтачиликда энг кўп тарқалган касалликлар – илдиз чириш, гоммоз ва вилт касаллиги ҳисобланади. Бу касалликлар таъсирида ғўзада модда алмашинуви бузилади ва ўсимликда морфологик ҳамда физиологик ўзгаришлар вужудга келадики, оқибатда ўсимлик барглари, мева органлари тўкилиб у қуриб қолади. Ноқулай ташқи шароит ва ўсимликни механик зарарланиши бу касалликларни тез тарқатишига сабаб бўлади. касаллик белгилари – илдиз, поя, барг, новда, мевалар ва чигитда ҳам намоён бўлади.\nҒўза касалликлари фақатгина пахта ҳосилини камайтириб қолмай балки пахта толасини ва уруғлик чигит сифатини ҳам пасайтиради. Бу касалликлар оқибатида пахта ҳосилини 10% юқотилмоқда. Шу сабабли бу касалликлар тарқатувчиси бўлган замбуруғ ва бактериялар табиатини чуқур ўрганиб буларга қарши кураш чораларини топиш ва қўллаш пахтачиликдаги энг долзарб масала бўлиб ҳисобланади.\nИлдиз чириш касаллиги. Ғўза илдиз чириши касаллигини тупроқда яшовчи R.birsoctonia Soalaon K замбуруғлари қўзғатади. Пахтачиликда энг кўп тарқалган касаллик бўлиб, ғўза ниҳолларини униб чиққандан 2-3 чинбарг чиқаргунча давом этади. Ёш ўсимликда илдиз бўғзи касалланади. Касалланган жой олдин сарғаяди ва қўнғир тусга киради у яра кўринишини олиб, сувсимон доғлар пайдо бўлади ва ниҳол пўсти титилиб кетади. Айрим ҳолларда ниҳолни ёғочлик қисми очилиб қолади.\nКасалланган ўсимлик барглари сўлиб, бош поя ётиб қолади ва ниҳол қурийди. Баҳорда ҳарорат паст ва серёғин бўлса, тупроқ намлиги ортиб кетиб бу касаллик оммавий тарзда тарқалади ва кўчат ниҳоятда сийраклашиб кетади.\nМамлакатимизда йилига 300 минг га майдондаги ниҳоллар бу касаллик билан касалланиб, бу майдонларда ола экилади, қисман бузиб қайта экилади. Тупроқни экишга яхши тайёрланмагани, қатқалоқ ўз вақтида йўқотилмагани ҳам илдиз чириш касаллигини тарқалишига сабаб бўлиши мумкин.\nВертициллиоз касалининг ғўзадаги ташқи ва ички аломатлари: 1) баргда хроник формада пайдо бўлиши, 2) соғ ғўзапоянинг кўндалангига қирқилгани, 3) касал ўсимлик криниши, ғўзанинг тез сўлиши, 5) баргларнниг тўкилиши, кўсакларнинг етилмай очилиб кетиши.\nКураш чоралари: далани сифатли текислаш, тупроқни яхши донадорлигини таъмин-лаш, чигитни нормал чуқурлик-да 4-5 см экиш, тупроқ қатқало-ғини ўз вақтида юмшатиш, чи-гитни экиш олдидан 70% тигам билан (1 тоннага 10 кг тигам) ишлаш, ёғингарчиликдан кейин ўз вақтида культивация ўтказиш.\nҚора илдиз чириш касаллиги. Асосан ингичка толали ғўзада кенг тарқалган бўлиб, бу касалликни тупроқда яшовчи Thielavionsis basicola замбуруғи тарқатади. Пахта ҳосилини 10-15% га камайтиради. 5-6 кунлик ниҳолларда илдиз чирийди, етук ўсимликларда илдиз қораяди ва ўсимлик сўлиб қолади. Кўламда ёш ниҳоллар касалланса кўчат сийраклашиб кетади сўнг қайта экишга тўғри келади.\nКузда тупроқ намлиги ҳаддан ташқари ортиб кетса, фақат ингичка толали ғўзаларгина касалланади.\nКасаллик белгилари ёш ниҳолларда илдиз чириш касаллигидан фарқ қилмайди.\nКузда ғўза қора илдиз чириш касаллигига дучор бўлса, ғўза тупи сўлийди, бироқ ундаги мевалар сақланиб қолади. Барглар сўлиб, қурий бошлайди, поя ҳам қуриб қолади. Ўсимлик текширилганда илдиз бўғзи йириклашиб ўз шаклини юқотган бўлади ва у кесиб қурилса 5-15 см узунликдаги тўқималар қизғиш қўнғир ранга кирганини кузатиш мумкин.\nКураш чоралари: Далани ғўза поядан тўлиқ тозалаш, ғўза беда алмашлаб экишни қўллаш, касалликка чидамли навлар экиш.\nВертицелёз вилт касаллиги. Пахтачиликда энг тарқалган касаллик бўлиб, ҳамма пахтакор мамлакатларда учрайди. Бу касаллик билан фақатгина ғўза касалланиб қолмай 700 турга яқин маданий ва ёввойи ўсимликлар ҳам касалланади.\nКасалликни ўсимликда бошланиш муддатига қараб ҳосил миқдори ва сифати турли миқдорда камайиши мумкин. У ҳосил миқдорини камайтирибгина қўймай чигитдаги мой чиқимини ҳам камайишига сабаб бўлади. Вилт билан ғўза ривожланишини барча фазасида касалланиши мумкин. Касаллик қанча эрта бошланса, уни зарари шунча сезиларли бўлади. Бу касалликни verticillium dantieck замбуруғи тарқатади. Касаллик қўзғатувчи-лари касалланган ўсимлик уруғлари ва ўсимлик қолдиғида сақланиб қолади. Соғлом ўсимликка илдиз орқали фақат илдиз механик зарарлангандагина ўта олади ва уни зарарлайди. Вилт билан ғўза ниҳоли 3-4 чинбарг чиқарганда касаллана бошлайди. барглар чети сарғая бошлайди, 2-3 кундан кейин кўкимтир пушти ранги кириб қурий бошлайди ва у тўкилиб кетади.\nҒўза бу касалга учраганда дастлаб пастки барглар, сўнгра юқоридаги баргларда сарғиш доғлар пайдо бўлиб, касаллик кучайиб борган сайин у қўнғир ранга киради ва кўпинча тўкилиб кетади. Касаллик ёз охиригача кучайиб бориб, ўсимлик бутунлай қуриб қолиши мумкин.\nАйрим ҳолларда ўсимлик август охири сентябр бошида бирданига вилт билан касалланиб, уни қуриб қолиши кузатилади.\nБу касаллик билан фақат ўрта толали ғўзалар касалланади.\nФузариоз вилт касаллиги. Асосан ингичка толали ғўза касалланади. Лекин кейинги вилтда бу касаллик ўрта толали ғўзада ҳам баъзан учрамоқда. Касалликни Tusarium oxysrporum V. замбуруғи тарқатади.\nБу касаллик ғўза ниҳоллари униб чиққандан то пишгунча ғўзани зарарлайди. Касалликни ривожланиш даражаси экилади-ган ғўза навларининг чидамлилигига, иқлим шароитига ва қўлланилаётган агротехник тадбирлар тизимига боғлиқ.\nКасалланган ўсимликда барг шапалоқларида сарғиш томир тўр тўқималари пайдо бўлади ва бу бора-бора бутун барг шапало-ғини эгаллайди. Кейинчалик касалланган ўсимликнинг илдиз бўғзи йўғонлашади, бош поядаги бўғин оралиқлари қисқаради, барглар қисман тўкилиб кетади, қолганлари бужмайиб қолади. Агар ёш ўсимлик касалланса, мева умуман пайдо бўлмайди, ўсимлик қуриб кўчат қалинлиги сийракланиб кетиши мумкин.\nКасалликнинг оммавий тарқалиши шоналаш фазасига тўғри келади. Июл бошида касалланиш сустлашиб, ҳаво ҳарорати бироз пасайиб, биринчи кўсаклар очила бошлаганда яна кучаяди. Замбуруғ ҳарорат +18-270 бўлганда, тупроқ намлиги тўлиқ нам сиғимига нисбатан 40-70% бўлганда яхши ривожланади.\nКасаллик қўзғатувчи замбуруғлар ўсимлик қолдиғида тупроқнинг 0-60 см қатламида қишлайди.\nКасаллиикка қарши кураш чоралари. Ғўза-беда алмашлаб экишни жорий этиш энг самарали йўлдир. Ўтказилган тажриба-дан маълум бўлишича, 3 йиллик беда бузиб ғўза экилганда вилт билан касалланиш 4,2 марта камайганлиги кузатилган. Касаллик тарқалган майдонларни ғўзапоядан тозалаш, ғўза агротехникаси-ни юқори сифатда ўтказиш, қатор орасини культивация қилишда илдизни шикастланишидан сақлаш, карбомидни 1,5% эритмаси-ни ёш ниҳолларга (3-5 чинбарг) пуркаш вилтни 20-25% га камайтиради.\nКузда тупроққа гектарига 75 кг миқдорда пентахлор-тробензол солиш, шудгор олдидан узген, алгин препаратлари қўллаш.\nГоммоз касаллиги. Бу касаллик ер юзидаги жамики пахкатор давлатларда тарқалган. Баҳорда ҳарорат паст бўлса, тез-тез ёғин ёғиб турса, бу касаллик кенг тарқалади.\nКасаллик билан ниҳолларни 60-70% касалланиши мумкин. Касаллик уруғпалла барги, чинбарг, поя, шох ва меваларда тўқ яшил мойсимон доғлар шаклида пайдо бўлади. Пахта толаси ҳам гоммоз билан касалланганда касаллик натижасида ҳосилдорлик пасаяди, тола сифати бузилади чигит стандарт талабларига жавоб бермайди.\nКасаллик уруғлик ёки касалланиб чиримаган ўсимлик қолдиқлари орқали ўтади. Касалликни Ксентомокас бактерияси тарқатади. Касаллик майсалар униб чиққандан то пахта пишгунча давом этади. Уруғбарг касалланганда унинг сиртида мойсимон доғлар пайдо бўлади. Бу фазадаги касаллик аслида унчалик хавфли бўлмаса-да, иккиламчи инфекцияга сабаб бўлиши мумкин, яъни касаллик уруғпалла баргдан поя ва чинбаргга ўтиши мумкин.\nБарг ва поядаги гоммоз бу иккиламчи инфекциядир.\nКучли касалланган барглар тўкилиб кетади. Гоммоз пояда барг бандида ёки пояни ўзида халқасимон бўлиб, шу ер мурт бўлиб, сал таъсирдаёқ поя синиб кетади.\nКўсакда тўқ кўк рангда доғлар пайдо бўлиб, уни катталиги 5-10 мм бўлади. Касаллик кўсакдан толагача ўтади.\nГоммоз қўзғатувчи бактериялар тупроқда қисқа 12-13 соат яшайди холос. Ўсимлик ва чигитда узоқ яшайди. Ўсимлик қолдиғи чириса бактерия ҳам ҳалок бўлади.\nУмуман олганда касалликни энг кўп тарқалган формаси, уруғпалла барг формаси бўлиб ҳисобланади.\nКасалликка қарши кураш чоралари. Ўсимлик қолдиқларини йиғиштириб, даладан чиқариб ташлаш, чуқур кузги шудгорлаш, уруғликни соғлом далалардан олиш, чигитни кимёвий препарат-лар билан ишлаш – 12% Бронокорт 6 кг/тонна.


"Ўрда" экологик боғида амалга оширилаётган бунёдкорлик ишлари беш ташаббус ижросини таъминлашга қанот бағишламоқда » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » "Ўрда" экологик боғида амалга оширилаётган бунёдкорлик ишлари беш ташаббус ижросини таъминлашга қанот бағишламоқда\n"Ўрда" экологик боғида амалга оширилаётган бунёдкорлик ишлари беш ташаббус ижросини таъминлашга қанот бағишламоқда\n15 август 2019 йил\nЖиззах шаҳри, Зомин, Шароф Рашидов туманларидаги 12 та фуқароларнинг ўзини ўзи бошқариш идораларини Президентимиз томонидан илгари сурилган бешта муҳим ташаббусни амалга оширишда намунали ҳудудга айлантириш мақсадида "Йўл харитаси" ишлаб чиқилган. Вилоят марказидаги Жиззахлик маҳалласи шуларнинг бири.\nМазкур фуқаролар йиғинида 3228 нафар аҳоли яшаб, уларнинг 64 фоизини ёшлар ташкил қилади. Баркамол авлод эгаларининг маънавиятини юксалтириш, бўш вақтларини мазмунли ўтказиш йўлида олиб борилаётган ишлардан кўнгил қувонади.\nХусусан, 1-ташаббус — ёшларнинг мусиқа, рассомчилик, адабиёт, театр ва санъатнинг бошқа турларига қизиқишларини ошириш, истеъдодларини юзага чиқариш борасидаги вазифалар ижросини олиб кўрайлик. Маҳалла теграсидаги умумтаълим мактаблари, музей ва кутубхоналар, санъат коллежида бу борада бой тажрибалар тўпланган. 16-умумтаълим мактаби ёзги таътилда ҳам ўқувчилар билан гавжум бўлди. Бу ерда фаолияти йўлга қўйилган соғломлаштириш оромгоҳида 80 нафардан зиёд ёш ҳордиқ чиқариб, турли фан тўгаракларига қамраб олинди.\nЁшларни жисмоний жиҳатдан чиниқтириш доимий эътиборда. 16-умумтаълим мактаби, Ҳамид Олимжон ва Зулфияхоним номидаги ижод мактабининг спорт майдонлари кеч оқшомлари йигит-қизлар билан ҳамиша гавжум. Шароф Рашидов, Бобоқул Ҳошимов кўчаларидаги болалар шахмат-шашка, каратэ, стол тенниси, югуриш мусобақаларида ғолиб чиқиб, маҳалла фуқаролар йиғинининг эсдалик совғаларига муносиб кўрилди.\nМаҳалла фуқаролар йиғинининг хотин-қизлар билан ишлаш ва оилаларда маънавий-ахлоқий қадриятларни мустаҳкамлаш бўйича мутахассиси Ҳулкар Бўронова ҳамроҳлигида Шароф Рашидов кўчасининг 28-уйида ташкил этилган миллий ширинликлар цехида бўлдик.\n—Корхонамиз бундан 4 йил муқаддам ташкил қилинганди, — деди қандолатпазлар раҳбари Санобар Юсупова биз билан суҳбатда. — Айни пайтда маҳсулотларимиз нафақат вилоятимиз ички бозорида, балки Сурхондарё, Қашқадарё, Наманган, Сирдарё воҳалари, Каттақўрғон шаҳрида ҳам харидоргир.\n—Бу ерда ишлаб, рўзғор тебратаётганимдан мамнунман, — дея фикр билдирди Нафиса Ҳамроқулова. — Ойига 650-700 минг сўмдан маош олаяпмиз.\nС.Юсупованинг таъкидлашича, яқинда "Ҳамкорбанк"нинг молиявий кўмаги билан Хитойдан энг сўнгги русумдаги пишириқ печи харид қилинди. Бу билан меҳнат унумдорлиги сезиларли даражада ортиб, ишчилар сони 11 нафарга етди. Қандолатчи хотин-қизларнинг режалари улкан. Келгусида цех фаолиятини кенгайтириш, қўшимча 14 нафар аёлнинг бандлигини таъминлаш кўзда тутилган. Маҳаллада Санобар опанинг издошлари кўп. Шаҳло Ортиқова банк кредити ҳисобидан асаларичиликни, Файзи Азимова чорва-чиликни ривожлантирмоқда. Дилором Тўраева ишлаб чиқараётган нон маҳсулотлари, Умида Абдураимованинг тикувчилик буюмларига буюртмалар сони ошиб бораяпти.\nМаҳалла ёшларининг эртаси янада порлоқ. Ишлаб чиқилган "Йўл харитаси"га мувофиқ яшаш шароитини яхшилаш, ҳудуднинг инфратузилмасини мустаҳкамлаш, қурилиш, таъмирлаш ишларини авж олдириш, умумтаълим мактабларига спорт жиҳозлари, компьютер воситалари етказиб беришда улкан режалар рўёби таъминланади.\nҲозирнинг ўзидаёқ бир қатор амалий ишларнинг ижроси таъминланди. Мамир Зарипов кўчасига асфальт ётқизилди, Жиззах шаҳар "Маҳалла" хайрия фонди билан ҳамкорликда кутубхона фаолияти йўлга қўйилди.\nМаҳалла ҳудудидаги "Ўрда" экологик боғида айни пайтда кенг кўламдаги бунёдкорлик ишлари амалга оширилаётгани беш ташаббус ижросини таъминлашга қанот бағишлади. Боғ ҳудудида 2 та мини футбол майдончаси қурилаяпти. Шунингдек, мазкур гўшада маданият муассасалари, кутубхонанинг ишга туширилиши, каруселларнинг фойдаланишга топширилиши ёшлар маънавиятини юксалтиришга хизмат қилади.\nАёллар тадбиркорлигини ривожлантириш борасидаги вазифалар кенг қамровли. Маъмура Орзиқулова, Норбуви Нурматова, Машҳура Турсунова, Тамара Аҳрорқулова сингари хотин-қизларга имтиёзли кредит ажратилиб, уларнинг қуёнчилик, чорвачилик билан шуғулланишларига имконият яратилди. "Ҳар бир оила — тадбиркор" дастури доирасида 21 нафар аёлнинг бандлигини таъминлаш чоралари кўрилаяпти. Ҳа, маҳалла ёшларини ёрқин келажак кутаяпти. Демак, уларнинг эртаси бугунгидан кўра порлоқ.\nЖиззахда юксак маънавиятли ёшларнинг фестевали ўтказилди\nЖиззахда 5 та муҳим ташаббус бўйича ўтказилган тадбирга АҚШлик инглиз тили мутахассиси юқори баҳо берди\nЖиззахда “Сардорлар беш ташаббусни қўллаб-қувватлайди” тарғибот акцияси ўтказилди


Таровиҳ намози ва унинг ҳукмлари ҳақидаги боб | Ислом Нури\nТаровиҳ намози ва унинг ҳукмлари ҳақидаги боб\n2541 марта кўрилган\nҲидоят пайғамбари Муҳаммад соллаллоҳу алайҳи ва саллам муборак рамазон ойида машруъ қилган ибодатлардан бири таровиҳ намозидир. Таровиҳ намози суннати муаккададир. Таровиҳ (тин олиш, дам олиш) деб номланишига сабаб – одамлар ҳар тўрт ракъатдан сўнг ўртада дам олишарди, чунки намоз жуда узун ўқиларди.\nУни масжидда жамоат бўлиб ўқиш афзалдир. Уни Пайғамбар соллаллоҳу алайҳи ва саллам асҳоблари билан бир неча кеча масжидда ўқиганлар, кейин уларга фарз қилиниб қолишидан қўрқиб, улар билан ўқишдан четланганлар. «Саҳиҳайн»да Оиша розияллоҳу анҳодан ривоят қилинишича, Пайғамбар соллаллоҳу алайҳи ва саллам бир кеча масжидда намоз ўқидилар, одамлар ҳам у зотга иқтидо қилиб намоз ўқидилар. Иккинчи кеча ҳам намоз ўқидилар, одамлар кўпайиб кетди. Учинчи ё тўртинчи кечада ҳам одамлар йиғилдилар, бироқ Расулуллоҳ соллаллоҳу алайҳи ва саллам улар олдига чиқмадилар. Тонг отгач: «Мен сизларнинг қилган ишларингизни кўрдим. Олдиларингизга чиқишдан мени ман қилган нарса шуки, мен сизларга (бу намоз) фарз қилиниб қолишидан қўрқдим», дедилар (Бухорий (1129), Муслим (761) ривоятлари). Бу рамазон ойида бўлган эди. У зотдан кейин саҳобалари жамоат бўлиб ўқидилар, умматлари ҳам шуни қабул қилиб олдилар.\nРасулуллоҳ соллаллоҳу алайҳи ва саллам: «Кимки, имом намоздан тугатгунига қадар у билан бирга намозда турса, унга тун бўйи намоз ўқиб чиққандек савоб ёзилади», деганлар (Термизий (806), Насоий (1605), Абу Довуд (1375), Ибн Можа (1327) Абу Зар розияллоҳу анҳудан ривоят қилганлар).\nЯна у зот: «Ким Рамазонда иймон билан, савоб умидида (тунги намозда) қоим бўлса, унинг ўтган гуноҳлари кечирилади», деганлар (Бухорий (2009), Муслим (759) Абу Ҳурайра розияллоҳу анҳудан ривоятлари).\nТаровиҳ намози собит суннатлардан, мусулмон киши уни тарк қилиши керак эмас.\nТаровиҳнинг ракъатлари сонига келсак, бу ҳақда Расулуллоҳ соллаллоҳу алайҳи ва салламдан бирон нарса собит бўлган эмас, бу ҳақда кенглик бор.\nШайхулислом Ибн Таймия раҳимаҳуллоҳ айтади: «Истаса, Аҳмад ва Шофеъий мазҳабида машҳур бўлганидек 20 ракъат ўқиши мумкин. Истаса, Молик мазҳабида бўлганидек 36 ракъат ўқиши мумкин. Истаса, 11 ёки 13 ракъат ўқиши мумкин. Қай бирин қилса ҳам яхши бўлаверади. Ракъатларини кўпайтириш ё озайтириши қиёмнинг узун-қисқалигига қараб бўлади» (Ал-фатавал-кубро: 5/342).\nУмар розияллоҳу анҳу одамларни Убай розияллоҳу анҳуга жамлаб берганлар, Убай уларга 20 ракъат ўқиб берарди. Саҳобалар ичида айримлари камроқ, айримлари кўпроқ ўқишарди. Шориъ (шариат соҳиби) томонидан белгилаб берилган муайян ҳад-ҳудуд мавжуд эмас.\nМасжид имомларидан кўплари таровиҳни жуда шошилиб ўқишади, рукуъ ва сужудда хотиржам туришмайди. Ваҳоланки, хотиржам туриш намоз рукнларидан. Намозда Аллоҳ ҳузурида ҳузури қалб билан туриш, Аллоҳнинг каломи тиловатидан таъсирланиш матлубдир. Шошилиб ўқилганда бу нарса ҳосил бўлмайди. Қироатни узайтириб, хотиржамлик билан ўқилган 10 ракъат намоз шошиб ўқилган 20 ракъатдан афзал. Чунки, намознинг мағзи ва руҳи қалбнинг Аллоҳ азза ва жаллага боғланишидир. Айрим оз нарсалар борки, кўп нарсадан яхши бўлади. Ундан ташқари, дона-дона қилиб қироат қилиш тез ўқигандан афзалдир. Мубоҳ бўлган тезлик – биронта ҳам ҳарф тушиб қолмайдиган даражадаги тезлик бўлиб, агар тезлик сабабли биронта ҳарф тушиб қолса, бу нарса жоиз бўлмайди ва бундан қайтарилади. Орқадаги намозхонлар фойдаланадиган даражада дона-дона қироат қилса, шу яхшидир.\nАллоҳ таоло Қуръоннинг маъносини фаҳмламай ўқийдиган кишиларни айблаган: «Уларнинг ичида китобдан бехабар, фақат хом хаёлларнигина биладиган омийлари ҳам бор» (Бақара: 78). Яъни, тушунмасдан ўқийдиган омийлар бор. Қуръон нозил қилинишидан мурод – уни тиловат қилибгина қўйиш эмас, унинг маъноларини тушуниш ва уларга амал қилишдир.\nАйрим масжид имомлари таровиҳни машруъ бўлганидек кўринишда ўқимайдилар, Қуръонни тўғри адо қилишга халал етказадиган даражада қироатни жуда тез қиладилар, қиёмда, рукуъ ва сужудда хотиржам турмайдилар. Хотиржам туриш намоз рукнларидан саналади. Бунинг устига намоз ракъатларининг ҳам энг озини танлайдилар. Шу билан ҳам ракъатларни озайтириш, ҳам намозни ўта енгил ўқиш, ҳам қироатни яхши қилмаслик орасини жамлайдилар. Бу эса ибодатни ўйинчоққа айлантириш бўлиб қолади. Ундай кишилар Аллоҳдан тақво қилишлари, намозларини чиройли ўқишлари, ўзларини ва ортларидаги намозхонларни таровиҳни машруъ равишда адо этишдан маҳрум қилмасликлари вожиб бўлади.\nАллоҳ таоло барчаларимизни салоҳ ва фалоҳ (нажот) бўлган ишларга муваффақ айласин.\n Яъни, ҳар икки саломдан сўнг. Чунки, таровиҳ ва таҳажжуд намози икки ракъат – икки ракъат ўқилади. Айрим илмсиз масжид имомлари бу борада хатога йўл қўйиб, таровиҳ ёки таҳажжуд намозларида икки ракъатдан кейин салом бермайдилар. Бундай қилиш суннатга хилоф қилиш бўлади. Уламолар таровиҳ ё таҳажжудда икки ракъатда салом бермай, учинчи ракъатга туриб кетган одам бамдод намозида учинчи ракъатга туриб кетган билан бир хил, деганлар, яъни унинг намози ботил бўлади. Шайх Абдулазиз ибн Боз раҳимаҳуллоҳнинг ундай қилувчиларга рад қилувчи ва хатоларини баён қилиб берувчи жавоблари мавжуд.\n Баъзилари овозкучайтиргич орқали овозларини масжид ташқарисига чиқариб, қўшни масжидлар аҳлига халақит берадилар, бу ҳам жоиз эмас.\nШайхулислом Ибн Таймия раҳимаҳуллоҳ айтади: «Одамлар нафл намози ўқиётганда Қуръон ўқиган одам овозини уларга халақит берадиган даражада кўтариши яхши эмас. Пайғамбар соллаллоҳу алайҳи ва саллам асҳоблари масжидда намоз ўқишаётганда улар олдига чиқиб келдилар ва: «Эй одамлар! Ҳар бирингиз Раббига муножот қилмоқда, қироатда овозларингизни бир-бирингизникидан кўтариб юборманглар!», дедилар (Мажмуъул-фатово: 23/61-64).\n‹ Витр намози ва унга оид аҳкомлар ҳақидаги боб юқорига Фарз намозларига қўшиб ўқилувчи суннатлар ›


“Бухоро”нинг бу йилги иштирокига назар ёхуд жамоанинг олий лига-2017даги иштироки рақамларда!\nМамлакатимизда бу йилги олий лига баҳслари якунига етганига ҳам роппа-роса бир ҳафта бўлди.\nБАҚОЕВНИНГ ДЕБЮТИ ЁМОН ЧИҚМАДИ\nИшқибозларга яхши маълумки, бу йилги мавсумни “Бухоро” Улуғбек Бақоев бошчилигида ўтказди. Айтиш лозимки, мавсум жамоа учун турлича ўтди. Аввалига муваффақиятли кечаётгандек таассурот қолдираётганди, аммо сўнгги пайтларда омад юз ўгириб, якунда “Бухоро” чемпионатни 6-ўринда тугатди. Маҳаллий мураббий саналадиган Улуғбек Истамович учун ҳам бу йилги мавсум харқалай ёмон ўтмади деса бўлади. Сабаби Бақоев мураббийликдаги илк мавсумидаёқ 6-ўринни эгаллаш билан бирга, қисқа вақт ичида курашчан жамоа шакллантириб, маҳаллий мухлисларнинг хурматини қозонишга эришди. Чемпионат бошланишига оз муддат қолганида жамоани қийин вазиятда қабул қилиб олган Бақоев энг аввало ўз ёнига таниқли мураббий Бахтиёр Ашурматовни ёрдамга чақириб олгани унинг энг катта пльюсларидан бири бўлди. Чунки юқорида айтиб ўтганимиздек, Бақоев бунгача бош мураббий сифатида хеч бир клубда ишламаганди. Боз устига 40 ёшли мураббий “Бухоро” бош мураббийи этиб тайинлангач, нафақат мураббийлар штабида, балки таркибда ҳам ўзига яраша муаммолар кўндаланг турганди. Бундай чигал вазиятдан чиқиб кетишини кўпчилик кутмагади ва ўша пайтда аксарият одамлар “Бухоро” бу йилги чемпионатда 10-ўринни эгаллаши ҳам катта гап қабилидаги фикрларни ҳам илгари сурганди. Лекин Бақоев ва Ашурматов тандеми қийин вазиятдан чиқиб кета олди ҳамда ишқибозларни ишончини қайтаришга эришди.\nТабиийки бунда клуб хомийлари билан раҳбариятнинг ҳам хиссаси беқиёс. Айнан уларнинг ҳам моддий ва манавий қўллаб-қувватлаши натижасида “Бухоро” мавсумни кўтаринки руҳда ўтказди. Жорий мавсум мураббийлар штабида Улуғбек Бақоевга Шухрат Файзиев, Евгений Антоненко ва Нурилло Ҳабибов сингари мутахассислар ҳам кўмаклашишгани айтиб ўтиш лозим. Албатта уларнинг ҳам тажрибаси жамоага қайсидир пайтда асқотди. “Бухоро”нинг 40 ёшли бош мураббийи бу йил кўплаб ўйинларда қизиққонлиги ва жонбозлиги билан ҳам кўпчиликни эътиборини тортди. Учрашув пайтида шогирдларини қойиб туриши билан баъзида таниқли мутахассис Юрий Саркисянни эслатиб юборарди. Аммо ўйин якунлангач, матбуот анжуманида кўпинча қўли остидаги футболчилар билан фахрланишини билдириб ўтиб, уларни матбуот орқали ҳам руҳий жиҳатдан кайфиятини кўтариб қўйишни ҳам удаллади. Бақоевнинг бу йилги чемпионатдаги яна бир ижобий иши бу Иван Нагаевни яна аввалги холатига қайтаргани бўлди десак муболаға бўлмайди. Мухлисларга яхши маълумки, Улуғбек Бақоев ҳам ўз вақтида ҳужумчи сифатида харакат қилган. У бу йил деярли “йўқолиб қолган” Нагаевни бошқатдан кашф этиб бера олди. Иван жарохатлар ва бошқа айрим сабабларга кўра, “Локомотив”да захира ўйинчисига айланиб қолганди. Мавсум аввалида уни Бақоев “Бухоро”га таклиф этиб, катта сахнага қайтарди ва футболчи ҳам ўзига билдирилган ишончни оқлади. Нагаев бу йил чемпионатда рақиблар дарвозасига 10та тўп киритиб, жамоа тўпурарига айланди. Энг асосийси у яна миллий терма жамоа мураббийларининг эътиборига туша бошлади. Хуллас Улуғбек Истамович мураббийликдаги дастлабки мавсумида ёмон таассурот қолдирмади. Бухоролик мухлислар ундан келгусида совринли ўринлар учун курашадиган жамоа шакллантиришига умид қилмоқда. Ишонамизки, Бақоев келаси мавсумда ҳам албатта ишқибозларнинг меҳрини қозонади. Бу борада унга омад ва зафарлар ёр бўлишини тилаб қоламиз.\nЛЕГИОНЕРЛАР ҚАНДАЙ ТААССУРОТ ҚОЛДИРДИ?\nУлуғбек Бақоев бу йил таркибни имкон қадар кучайтириш мақсадида хорижлик футболчиларнинг ҳам хизматидан фойдаланди. Булар –Владимир Баенко, Кирилл Пасичник ҳамда Иворь Вайцер. Россиялик ҳимоячи Баенко қисқа фурсат ичида жамоанинг ҳақиқий етакчисига айланиб улгурди. Марказий ҳимоячи кўплаб учрашувларда “Бухоро”ни майдонга сардор сифатида ҳам бошлаб тушди. Шунингдек 27 ёшли легионер ўз активига 3та гол ҳам ёздириб қўйишга эришди.\nҚозоғистонлик яна бир ҳимоячи Пасичник ҳам ёмон таассурот қолдирмади. 24 ёшли футболчи ўз иштирок этган ўйинларда жамоага фойда келтиришга уринди. Ҳимоячилар орасидаги рақобат кучли бўлгани боис иккинчи даврада Кирилл кўп ҳам майдонга тушмади. Лекин қайсидир маънода ушбу футболчи ҳам ўзига билдирилган ишончни оқлади. Хорватиялик 29 ёшли Вайцер эса бу йил 19та ўйинда майдонга тушиб, 4та гол уришга эришди. Мураббийлар ундан асосан иккинчи бўлимда захирадан майдонга чиқариб, ўйинни кучайтириш мақсадида фойдаланди. Марказий ярим ҳимоячи ўз устида жиддий ишлаши билан ҳам кўпчиликда илиқ таассурот қолдирди. Хорижлик футболчилар мавсумни тўлиқ “Бухоро”да ўтказди. Демак, улар мураббийларнинг ишончини оқлаган. Легионерларнинг кейинги тақдири ҳақида ҳозирча тайинли фикр билдириш қийин.\n“БУХОРО”НИНГ ЭНГ КЕКСА ВА ЁШ ФУТБОЛЧИСИ\nБу йилги мавсумда “Бухоро” таркибида харакат қилган Баҳриддин Ваҳобов жамоанинг мавсум-2017даги энг кекса футболчиси сифатида тарихда қоладиган бўлди. 34 ёшли футболчи 20та баҳсда майдонга тушиб, 3та гол уришга эришди.\nАксинча жамоанинг жорий чемпионатдаги энг ёш футболчиси эса Шохжаҳон Насимов бўлди. 21 ёшга тўлмаган иқтидорли дарвозабон 2та учрашувда иштирок этди. “Локомотив”га қарши сафарда кечган баҳсда Насимов олий лигадига дебют учрашувни ўтказди. Кейинги ўйинни эса Шохжаҳон тўлиқ ўтказди.\nСанъат Шихов бу йилги мавсумда “Бухоро”нинг чин маънодаги етакчиси бўлди. Мураббийлар Санъатни тўлиқ 30та ўйинга қўйгани ҳам фикримизни тасдиқласа ажаб эмас. Бухоролик мухлислар яхши билишади, Шихов ўткан йилги мавсумда ҳам жамоа шарафини ҳимоя қилганди. 28 ёшли ҳужумкор ярим ҳимоячи 2016 йилги мавсумда ҳам 25та ўйинда иштирок этган. Эътиборлиси бу йил у чемпионатнинг барча учрашувида майдонга тушиб, бирорта ҳам ўйинни ўтказиб юбормади. Бу орқали у жамоадаги бошқа футболчиларга ўрнак бўлди.\n“БУХОРО”НИНГ ЧЕМПИОНАТДАГИ ИШТИРОКИ РАҚАМЛАРДА\n26/45 (57,78 %)\n20/45 (44,44 %)\n3:0 - НЕФТЧИ\n0:3 - БУНЁДКОР\nГол ўтказилмаган ўйин\nГол урилмаган ўйин\nМайдонга тушганлар (легионер)\nТомошабинлар (жами / ўртача)\nФУТБОЛЧИЛАРНИНГ УМУМИЙ СТАТИСТИКАСИ\nҲасанов Жасур Д.\nТОМОШАБИНЛАР ТАШРИФИ БОРАСИДА «БУХОРО» ПЕШҚАДАМ\nФутбол энг аввало ишқибозлар учун ўйналади. Учрашувдаги жозиба қанчалик юқори бўлса, томошабинларнинг ҳам стадионга ташрифи шунга монанд ортиб бориши турган гап. Бу йилги мавсумда «Бухоро» ишқибозларни ўзига қарата олди. Боиси мухлислар ташрифи борасида бухороликлар пешқадамга айланди.\nМавсум давомида энг кўп мухлис "Бухоро" клуби иштирокидаги ўйинларга келди. Ушбу клуб учрашувларини 231469 нафар томошабин стадиондан кузатди. Бу ҳар бир баҳсга ўртача 7716 томошабин деганидир.\nИккинчи ўринда "Навбаҳор" қайд этилган - 218332. Учинчи ўринни "Қўқон-1912" банд этди - 182554.\nЭнг кам томошабин "Обод" ўйинларига келди - 49124.\nЎз уйида томошабин тўплаш борасида ҳам "Бухоро" якка пешқадам - 170060. "Навбаҳор"нинг уй ўйинларига 153603 томошабин келди. Самарқанддаги ўйинларга 106981 томошабин ташриф буюрди ва "Динамо" бу борада учинчи бўлди. "Обод"нинг уй ўйинларига жами 7362 томошабин келди.\n“Бухоро матбуот хизмати”.\n1 Локомотив 30 67-20 70\n2 Насаф 30 58-18 62\n3 Пахтакор 30 44-28 59\n4 Бунёдкор 30 47-29 52\n5 Навбахор 30 40-37 46\n6 Бухоро 30 42-40 46\n7 Машъал 30 37-31 44\n8 Олмалиқ 30 31-32 44\n9 Қўқон-1912 30 42-47 41\n10 Металлург 30 40-39 40\n11 Қизилқум 30 31-40 37\n12 Динамо 29 21-34 32\n13 Сўғдиёна 30 33-51 31\n14 Нефтчи 30 23-48 27\n15 Шўртан 30 31-52 27\n16 Обод 30 15-52 9


Афғонистон Миллий армияси (АМА) ва Афғонистон маҳаллий полицияси (АМП) кучлари Паштун Зарғун туманидаги тозалаш операцияси чоғида патрул назорати олиб бормоқда, 28 ноябр, Ҳирот вилояти. [Хошанг Ҳошимий / AFP]\nАШХОБОД – Ашхободлик кузатувчиларга кўра, яқинда Афғонистонда Толибоннинг фаоллашгани кремлпараст экспертлар ва Россия расмийларига Туркманистон, Ўзбекистон ва Тожикистонни қўрқитиш орқали Москва билан хавфсизлик соҳасида янада яқинроқ ҳамкорлик қилишга ундаш учун баҳона бўлиши мумкин.\nФеврал ойида АҚШ ва Толибон ўртасида имзоланган келишувдан бери исёнчилар муҳим шаҳарларга йирик ҳужумлар уюштирмадилар, лекин деярли ҳар куни қишлоқ жойларида афғон кучлари билан жанглар юз бериб турди. Сўнгги ойларда авж олган зўравонликлар Толибон ва Афғонистон ҳукумати Қатар пойтахти Дохада тинчлик музокаралари бошлаган пайтга тўғри келди.\nАйтилишича, Россия режими Афғонистон тарафидан Туркманистон ва бутун минтақа учун юзага келаётган хавф тўғрисида янги баёнотлар бериши кутилмоқда.\nБунгача Россия Хавфсизлик кенгаши котибининг ўринбосари Александр Венедиктов 18 ноябр куни МДҲга аъзо давлатлар хавфсизлик кенгашлари котибларининг йиллик йиғилишида Афғонистоннинг эҳтимолий таҳдидини тилга олиб ўтган эди.\nТолибон делегацияси аъзолари 12 сентябр куни Қатар пойтахти Дохада Афғонистон ҳукумати ва Толибон ўртасидаги тинчлик музокараларининг очилишида иштирок этмоқда. [Карим Жаъфар / AFP]\nВидеоанжуман тарзида ўтган учрашувда делегатлар замонавий таҳдидларга қарши кураш, Афғонистондаги вазият ва унинг Марказий Осиёдаги хавфсизликка таъсирини муҳокама қилдилар.\nВенедиктов Туркманистон ва Афғонистон билан чегарадош бошқа давлатлар раҳбарларини Россия атрофида янада жипсроқ бирлашиш ва хавфсизлик масалаларида Москва билан яқиндан ҳамкорлик қилишга ундади, дейди Туркманистон давлат чегара хизматининг (ГПС) собиқ контрразведка зобити Акмират Хидиров (фамилияси ўзгартирилган).\n«Венедиктов вазиятни шу қадар мураккаб, хавфли ва беқарор қилиб таърифладики, гўё Афғонистон билан чегарадош Марказий Осиё мамлакатларининг Россияга умид қилишдан бошқа чораси йўқдек», дейди Хидиров.\nЎз ҳамкасбларига юзланар экан, Венедиктов хусусан, феврал ойидаги тинчлик битимига қарамай, Афғонистон бўйлаб жанговар ҳаракатларнинг фаоллашгани, толиблар қўлига ўтган туманлар сони ошиб бораётгани ва агар АҚШ Афғонистонни тарк этса, Марказий Осиё хавфсизлигига таҳдид кучайиши ҳақида сўзлаган.\nБу Кремлнинг қўрқувни кучайтиришга қаратилган сўнгги уринишларидан бири, дейди Хидиров. Россия режими Марказий Осиёдаги таъсирини мустаҳкамлаш мақсадида Афғонистондаги ҳолатга оид даҳшатли ҳикояларни сўзлаб келади.\n«Толиблар 20 йилдирки Афғонистон шимолидаги кўплаб ҳудудларни эгаллаб келмоқда, уларнинг бўлинмалари Туркманистон чегарасига яқин, аммо шу пайтгача чегарани бузиш ёки бизнинг ҳудудимизга киришга ҳеч қандай уриниш бўлмаган», деди у.\nУ сўнгги ўн йилликлар давомида Туркманистон-Афғонистон чегарасида содир бўлган барча воқеаларни таҳлил қилиб шундай хулосага келган, гарчи айрим ҳодисалар туркманистонлик чегарачиларнинг отиб ўлдирилиши билан якунланган бўлса ҳам.\nКремлпараст таҳлилчилар дунё ҳамжамиятига бу каби ҳодисаларни туркманларнинг терроризм таҳдиди олдида кучсизлиги ва заифлиги белгиси қилиб кўрсатиб, улардан Россиянинг узоқ муддатли ҳарбий ва сиёсий манфаатларини илгари суришда фойдаланадилар.\nХидиров ва бошқа туркман кузатувчиларига кўра, Ашхобод Афғонистоннинг Туркманистон билан чегарадош вилоятларида нималар содир бўлаётганидан хабардор.\n«(Афғонистондаги) вазият беқарор эканлиги рост, аммо Россия расмийларининг хавотирли баёнотларидан фарқли ўлароқ, бу вазият Туркманистон ёки бошқа Марказий Осиё давлатлари учун ҳеч қандай хавф туғдирмайди», деди у. «Бу афғонларнинг ички низолари ва ҳаммасининг изоҳи бор».\nАфғонистон билан чегарадош вилоятларда толиблар ва ҳукумат кучлари ўртасида тўқнашувлар кучаяр экан, жиноятчилик даражаси ўсмоқда, деди Хидиров Туркманистон давлат чегара хизматининг разведка маълумотларига таяниб.\nАфғонистондаги вазият оғир эканига қарамай, бу ерда яшовчи этник туркманлар ва бошқа халқларнинг мамлакатда тинчлик ўрнатилишидан умиди сўнгани йўқ, деди Хидиров.\n«Сентябр ойида Қатарда толибонлар ва ҳукумат ўртасида бошланган тинчлик музокаралари ҳали керакли натижага эришмади, аммо, излаган имкон топади, дейишади», деди у.\nТуркманистон томонларга тинчликка эришиш йўлидаги қийинчиликларни босиб ўтишда ёрдам бериш ва бундан ўзи ҳам манфаатдор эканлигини намойиш қилиш учун ўзаро манфаатли иқтисодий лойиҳалар ва гуманитар ёрдамга таяниб, сиёсий ва дипломатик саъй-ҳаракатларни ҳам амалга оширмоқда.\nТуркманистон Давлат хавфсизлик кенгаши котиби Чаримурат Аманов МДҲ давлатлари миллий хавфсизлик кенгашлари котибларининг 18 ноябр кунги анжуманида Туркманистоннинг позициясини яна бир карра тасдиқлади.\n«Бетарафлик тамойилларига асосланган ҳолда, Туркманистон Афғонистонда тинчлик ўрнатиш йўлидаги музокараларнинг кейинги босқичлари учун ўз сиёсий маконини тақдим этиш тайёр», деди у.\n«Озодлик» радиоси туркман хизматининг Кобулдаги мухбири Шамердангули Миродининг айтишича, тинчлик музокараларини Дохадан Ашхободга кўчириш таклифи ҳам илгари сурилмоқда.\n«Умуман олганда, фақат туркманлар эмас, балки Афғонистондаги бошқа халқлар ҳам музокараларни Дохадан Ашхабодга кўчириш истиқболли эканига ишонади», деди у.\nТуркманистон бетараф мамлакат, Афғонистонда тинчлик ўрнатилишидан манфаатдор ва чин кўнгилдан афғон халқига ёрдам беришни истайди. Бу бутун минтақага фойда келтирадиган йирик энергетик лойиҳаларни амалга ошириш имконини беради, деди Мироди.\n«Авваллари ва ҳозирда ҳам, чегаранинг турли ҳудудларида контрабандачилар ва трансмиллий жиноий гуруҳлар билан маҳаллий тўқнашувлар ёки отишмалар содир бўлиб туради», деди у. «Аммо мутахассис сифатида шуни айтаманки, булар чегара учун одатий ҳолатлар. Шунга қарамай, Россия оммавий ахборот воситалари ва экспертлари бу воқеаларни экстремистик ташкилотлар жангариларининг ҳужуми сифатида тасвирлайди».\nТолибларни қайси динга эътиқод қилишинг қизиқтиради деб ўйлайсанми?\n25 йилдан бери Толибонлардан қўрқишимизга ҳаракат қилиб келишди. Руслар бизни насроний деб билади шекилли )))\nМиянинг яхудийлик билан тўлиқ касалланиши бошқа миллатларга аниқ нарсани тушунишга ҳалақит беради: бизнинг умумий, ашаддий душманимиз Сионизм империяси бўлади!\nРоссия полицияси ва нацист прокурорлар қонунчиликда ҳеч қандай ҳуқуқбузарлик кўрмаяпти https://www.youtube.com/watch?v=0QPcV1KgXVA&t=1s Битта фашист тўдаси\nМана видео https://www.youtube.com/watch?v=fXH0Jcsgub0&feature=emb_logo Марказий Осиёликлар, Россия яна сизларни шундай зўрлашини хоҳлайсизми?\n«У бурятларни ўлдириш керак! деб бақирарди» Байкалортидаги Байгул қишлоғини рус жиноий тўдаси қўрқувга солмоқда... Улар ҳар қандай толиблардан ёмонроқ. Россия полицияси ва нацист-прокурорлар бу ерда ҳеч қандай қонунбузарлик кўрмайди.\nБу Толибонлардан бизни ҳимоя қилиши учун турк ҳарбий базаларига эга бўлишимиз керак дегани.


Осиё кубоги-2019. Мардонавор курашган Қирғизистон кичик ҳисобда мағлубиятга учради / CHAMPIONAT.asia\nОсиё кубоги-2019. Мардонавор курашган Қирғизистон кичик ҳисобда мағлубиятга учради\n11 янв 22:50\nТеглар : Жанубий КореяОсиё Кубоги-2019Қирғизистон\nОсиё кубоги 2-тур доирасидаги Қирғизистон - Жанубий Корея учрашуви тақдирини биргина гол ҳал этди.\nУшбу саҳифада муҳим вазиятларни кузатиб бориш мумкин.\n- Ажойиб ўйин гувоҳига айланяпмиз. Қирғизистон терма жамоаси гарчи 5 ҳимоячи билан ўйнаётган бўлсада, қўшниларимиз ҳимояга ётиб олаётганлари йўқ. Крестинин шогирдлари рақибни майдон маркази олдидан юқори прессинг билан қарши олишмоқда. Жанубий Корея эса ўйинга юқори темп қўшиб турибди.\n- Қирғизистон терма жамоаси дастлабки позицион ҳужумдан унумли фойдалана олишмади. Қўшниларимизда стандарт вазияти ҳам юзага келди. Бироқ ушбу бурчак зарбасидан ўйланган комбинация амалга ошмади.\nКу Жаэ Чолни ушлаш осон бўлмаяпти қирғизларга, ҳар ҳолда Ку Жаэ Чол чол эмас...\n- Ҳар иккала жамоа бир-бирига очиқ футбол таклиф этмоқда. Жанубий Корея кетма-кет рақиб дарвозаси олдида хавфли вазиятлар содир этди. Ку Жаэ Чол, Хванг Инбеом томонидан берилган зарбаларнинг дастлабкисида ёш посбон Кутман Кадрбеков ўзини кўрсатган бўлса, иккинчи зарба ноаниқ кетди.\n- Учрашувнинг 24-дақиқаси ўтиб бормоқда. Шўх ва қувноқ бошланган баҳс темпи бироз тушди. Ўйин тизгини Жанубий Корея қўлида. Қирғизистон мудофаа чизиғини мустаҳкамлаган ҳолда тезкор қарши ҳужумларга таянмоқчи. Бироқ тезкор ҳужумга ўтишда футболчиларида техник салоҳият етишмаётгани ва ҳаяжонли юқори бўлгани туфайли ўйланган режалар амалга ошмаяпти.\n- Уҳҳҳҳ! Қирғизистон терма жамоаси бурчак зарбасидан уюштирилган хавфни голга айлантиришларига бир баҳя қолди. Иккинчи қаватдан келган тўпни дарвозага жойлайдиган футболчи топилмади. Акс ҳолда олдимизда ўтирган қирғзистонлик журналистлар ва стадиондаги мухлислар шовқини остида қўшниларимиз голини нишонлашимиз мумкин эди.\n- Жанубий Кореянинг яна бир хавфли ҳужуми кетма-кет иккита кучли зарба билан давом этди. Бу вазиятда Қирғизистон терма жамоасининг 21 ёшли дарвозабонининг сейви қўшниларимизни голдан сақлаб қолди.\n- Қирғизистон ҳазиллашмаяпти! Қўшниларимиз стандарт вазиятларида хавф туғдиришмоқда. Мирлан Мирзаев ҳозиргина бурчак зарбасидан сўнг вужудга келган қулай фурсатни бой берди. Аниқроғи, унга якуний зарбани беришда куч ва аниқлик етишмади. Натижада рақиб посбони ўзига тепилган кучсиз зарбани ушлаб олди.\nКу Жаэ Чол жонбозлиги туфайли содир этилаётган қатор ҳужумларни Жанубий Корея футболчилари кўкка совуришмоқда. Ли Чунг-Йонг томонидан уришдан ҳам урмаслик қийин бўлган вазиятни Ку Жаэ Чол тушунмаяпти. Ли Чунг-Йонг бўш дарвозани 2 метр масофадан пойлай олмади. У тепган тўп Ал Айн шаҳридаги эски шаҳар маҳалласи тарафдаги қўчага кетди...\nБироз аввалги вазият анти-қаҳрамони - Ли Чунг-Йонг\n- ГОЛ! Тажриба ва маҳорат зў сўзини айтди. Жанубий Корея бурчак зарбасидан фойдаланиш қандай бўлишини кўрсатди. Ҳаводан келган тўпни ҳимоячи Ким Мин-Жаэ боши билан дарвозабоннинг оёқлари орасидан ўтказди - 0:1.\n- Ўтказиб юборилган голдан сўнг Қирғизистон ва стадионга келган қўшни мухлислар анча тин олишди. Жанубий Корея катта устунлик билан ўйинни назорат қилмоқда. Яна бир хавфли вазиятни дарвозабон бартараф этди. Акс ҳолда Жанубий Корея танаффусга қадар барча масалани ҳал этиб чиқиб кетиши мумкин эди.\n- Иккинчи бўлимга старт берилди.\n- Жанубий Корея тезкор ҳужумлар орқали хавфли вазиятлар яратишда давом этмоқда. Леикн бу иккинчи гол учун етарли бўлгани йўқ. Ку Жаэ Чол рақиб ҳимоясини доим саросимада ушлаб турибди.\n- Уҳҳҳҳҳҳҳҳҳҳ! Қирғизистон мувозанатни тиклаш имкониятига эга бўлганди! Аниқроғи, Жанубий Корея футболчиси Ли Чунг-Йонгнинг жарима майдончаси ичидаги қўпол хатосидан сўнг Азиз Сидиковда қулай имконият туғилди. Дастлаб рақибдан тўпни олиб қўйган футболчи очиқ турган жамоадоши Мирлан Мирзаевни тўпни пастдан узатиш ўрнига ҳаводан кўтарди. Бу эса кореяликлар посбони Ким Гю учун айни муддао бўлди. Шундоқ вазият кўкка совурилди.\nҚирғизистон терма жамоасидан гол кутаётган мухлиса...\n- Ўйин тобора қизғин руҳга кириб бормоқда. Жамоалар навбати билан қулай вазиятларга эга бўлишди ва имкониятлардан фойдалана олишмади.\n- Хванг Уи-Жонинг гол уришига дарвоза тўсини "кўнмади"!\n- Жанубий Корея терма жамоасининг ҳужумчиси Хванг Уи-Жо яна бир бор дарвоза тўсинини голга "кўндиролмади"! Ҳужумчидан омад очиқчасига юз ўгирмоқда...\n- Ёзсам ишонмайсиз, лекин Жанубий Кореянинг навбатдаги хавфли ҳужуми тўпни дарвоза тўсинига тегиши билан тугади...\n- Маҳорат ва тажриба борасида Жанубий Корея анча устун. Лекин Қирғизистон терма жамоаси бугун жуда катта иштиёқ ва жонбозлик эвазига муносиб қаршилик кўрсатмоқда. Кучли рақиб қаршисида чўчиб қолгани йўқ. Имкон доирасида футбол ўйнаб, қатор вазиятлар ҳам содир этишни уддалаяпти. Фақатгина охирги нуқтага келганда омад ва маҳорат етишмаяпти...\n- Ўйин тугади. Ягона гол Жанубий Кореяга ғалаба тақдим этди.\n"Ҳазза Бин Зайд", Ал Айн\nБош ҳакам: Ҳамис Муҳаммад Ал-марри (Қатар)\nЖанубий Корея: 1.Ким Сеунг-Гю, 2.Ли Йонг, 4.Ким Мин-Жае, 5.Жу Ву-Йонг, 6.Хванг Ин-Беом, 11.Хванг Хи-Чан, 13.Ку Жа-Чол, 14.Ҳонг Чул, 17.Ли Чунг-Йонг, 18.Хванг Уи-Жо, 19.Ким Йонг-Гвон.\nҚатар нега бунчалик кучли эканини билмайсизми? Унда бу мақолани ўқинг 38\nКопа Америка-2019. Қатар ирода кўрсатиб, Парагвай билан дуранг ўйнади 73


Янги автомобилларни харид қилишда юзага келаётган "шапка"ларга изоҳ берилди\nАвтомобиллар етишмовчилиги туфайли бозорда ноқонуний йўллар юзага келди. "Ўзавтосаноат" АЖ Kun.uz саволларига жавоб берди\n17 сентябр куни Kun.uz сайтида “UzAuto автомобиллари учун турнақатор навбатлар. Сабаб нимада?” сарлавҳали таҳлилий мақола эълон қилинган эди. Унда таҳририят “Ўзавтосаноат” АЖга бир неча савол билан мурожаат қилганди. Компания Ахборот хизмати сайт саволларига қуйидагича жавоб йўллади:\n2021 йил август-сентябр ҳолатида харидорларга ўртача ҳафтасига қанча Cobalt, Nexia, Gentra ва Spark русумли енгил машина етказиб берилган?\nАвгуст ойи мобайнида янги платформадаги моделларни ўзлаштиришни йўлга қўйиш учун ўтказилган профилактик тадбирлар ва модернизация ишлари сабабли Асака заводи ишлаб чиқариш линиялари режалаштирилган тарзда тўхтатилганлиги боис, август-cентябрь (биринчи ярми) ойларида ҳафтасига ўртача юқоридаги автомобиллардан 850 дона, Damas ва Labo моделларини қўшган ҳолатда 2100 донадан етказиб берилган. Май-июль ойларида ҳафтасига ўртача 2 660 дона Cobalt, Nexia, Gentra ва Spark, Damas ва Labo моделларини қўшган ҳолатда 4 300 дона енгил автомобил етказиб берилган. Сентябрь ойининг 2-ярмидан барча автомобилларни ҳафталик етказиб бериш сони умумий 5000 донага етказилиши таъминланади.\nБутун дунёда яримўтказгичларнинг глобал танқислиги кузатилаётган бўлса-да,“UzAuto Motors” автомобилларга бошқарув микрочипини ўрнатмаган ҳолда ишлаб чиқаришни давом эттиришга ҳаракат қилмоқда. Ҳозирги кунда бошқарув микрочипи ўрнатилмай ишлаб чиқарилган автомобиллар сони 300 донани ташкил этмоқда, ой охирига қадар бу рақам 2000 донага чиқиши кутилмоқда.\nБугунги кунда ишлаб чиқарилаётган автомобилларни микрочиплар билан таъминлаш ҳолати қандай?\nБугунги кунда таъминланганлик даражаси умумий ҳисобда ўртача ҳафтасига 5000 донани ташкил этмоқда.\nGeneral Motors корпорацияси томонидан 24/7 тартибида ишловчи глобал миқёсда штаб ташкил этилган бўлиб, чип етказиб берувчилардан бошлаб, автомобил конвейеригача бўлган таъминот занжири доимий назоратга олинган.“UzAuto Motor” АЖ автомобиллари учун керакли бўлган ярим ўтказгичли модуллар дунёнинг барча жойларидан ҳаво йўли орқали энг қисқа вақтда конвейерга етказиб келинмокда.\n“Ўзавтосаноат” АЖ Ахборот хизмати бешинчи саволга жавоб тариқасида қуйидагиларни маълум қилган.\nАввал хабар қилинганидек, барча мамлакатлардаги автомобил саноати яримўтказгичларнинг глобал танқислиги билан боғлиқ бўлган оғир даврларни бошдан кечирмоқда. Микрочипларнинг танқислиги натижасида қатор йирик автомобил заводлари тўлиқ ёки қисман ёпилди.\n“UzAuto Motors” компанияси халқаро муаммолардан заводлар фаолиятини тўлиқ тўхтатмаган ҳолда ҳамда иш ўринларини қисқартирмасдан, салбий оқибатларни имкон қадар камайтирган ҳолда чиқиб кетишга ҳаракат қилмоқда. Шунга қарамасдан, ишлаб чиқариш ҳажми кескин тушиб кетди ва оқибатда бирламчи бозорда янги автомобилларнинг етишмовчилиги кузатилди.\nУшбу салбий оқибатлар автомобилларни сотиш ҳамда сотиб олишнинг ноқонуний йўлларини келтириб чиқарди. Шаффоф савдо тизимининг мавжудлиги ва коррупцияга қарши курашиш бўйича турли хил чора-тадбирларга қарамай, баъзи шахслар даромад топиш ҳамда тизимни четлаб ўтишнинг янги усулларни ўйлаб топишмоқда.\nШундай қилиб, яқинда сотув тизими ёрдамида бир шахс томонидан автомобилларни сотиб олиш учун 10, 20 ва ҳаттоки, 200 та келишув шартномалари тузганлиги аниқланди. Ўрганишлар шуни кўрсатдики, ушбу шахслар юзага келган ҳолатни ўз бизнесига айлантирган бўлиб, улар навбатини кутишни хоҳламайдиган харидорларга ўз навбатини имтиёзли бериш мақсадида шартномалар тузишади. Баъзиларнинг бошқалардан ажралиб туриш истаги ва автомобилларни қисқа вақт ичида олишга бўлган хоҳиши барча мижозлар учун ноқулайликларга олиб келмоқда.\nХусусан, сентябрь ойида дилер корхоналарда ўтказилган мониторинг натижасида Наманган шаҳрида жойлашган “Дўстлик Автотеххизмат” МЧЖ фаолиятида қонунбузарлик аломатлари мавжудлиги аниқланди ва ушбу ҳолатлар бўйича ҳуқуқни муҳофаза қилувчи идораларга ҳуқуқий баҳо бериш учун маълумот тақдим қилинди. Бундан ташқари, “UzAuto Motors” АЖ “Дўстлик Автотеххизмат” МЧЖ билан дилерлик келушувини бекор қилди.\nБундан ташқари, “UzAuto Motors” компанияси янги автомобилларни сотиш ва сотиб олишнинг барча ноқонуний йўлларига барҳам бериш, бунинг олдини олиш учун савдо маълумотлар базасини Давлат йўл ҳаракати хавфсизлик хизмати инспекциясининг янги автомобилларни рўйхатдан ўтказиш базаси билан синхронлаштириш ташаббуси билан чиқди. Коррупцияга қарши курашиш агентлиги, Давлат ЙҲХХ ҳамда АТКР вазирлиги ҳамкорлигидаги ушбу лойиҳа ноқонуний бойиш тизими пайдо бўлишининг олдини олади ва автомобилни олишда ўз навбатини бошқага беришнинг имконсизлигини таъминлайди.\nБундан олдинроқ, 2021 йил август ойи, ҳам январ-август ойларида UzAuto Motors томонидан нечта енгил автомобил ишлаб чиқарилганига доир статистик маълумотлар эълон қилинган эди. Унда Gentra седани 2 дона ишлаб чиқилганини, Spark модели эса умуман ишлаб чиқарилмаганини кўриш мумкин.\nЎзбекистонда Chevrolet Onix ва Tracker ишлаб чиқариш учун қарийб 428 млн доллар ажратилади


hidoyat.uz – “Мовароуннаҳр” нашриётининг сайти - ҲАР ҚАРИЧИ АЗИЗ\nҲАР ҚАРИЧИ АЗИЗ\nИстиқлол йилларида қўлга киритган ютуқларимиз, тинчлик-хотиржамлик неъматини асраб-авайлашга, унинг қадрига етишга барчамиз бирдек масъулмиз. Қуролли Кучларимиз бу борада бизларнинг таянчимиз, мустаҳкам ҳимоя қўрғонимиздир.\nШубҳасиз, миллий армиямизни қудратли қиладиган асосий омиллардан бири, бу аскарларимизнинг юксак ватанпарварлик фазилатига эгаликларидир. Йигитларимизни чинакам ватан ҳимоячилари қилиб тарбиялаш учун ҳарбий масканларида барча шароитлар мавжуд. Бугунги кунда энг замонавий ҳарбий техникалар, аслаҳалар билан таъминланган шавкатли Қуролли Кучларимиз ҳар қандай ташқи таҳдидларга барҳам беришга қодир.\nШу ўринда алоҳида таъкидлаб ўтиш лозим, муқаддас динимизда ҳар бир фуқаро ватанини ўз имконияти даражасида ҳимоя қилиши лозимлиги мукаммал тарзда баён этилган. Жумладан, Жаноби Пайғамбаримиз (соллаллоҳу алайҳи ва саллам) муборак ҳадисларида: "Фарзандларингизга сувда сузишни, камондан отишни ва от минишни ўргатинглар", дея марҳамат қиладилар.\nСир эмас, ҳарбий хизмат машаққатларини енгиб чиниққан, жисмонан ва руҳан тобланган, ота-она қадрини теран англаб етган йигит қалбидаги ватанга муҳаббат туйғуси ҳам кучли, фахру ғурури тоғдай юксак бўлади. Ана шундай паҳлавонлардан иборат аскарларнинг шахдам қадам ташлаб юришларини кўрган ёш болалар уларга ҳавас билан боқадилар, кўнгилларида шу акаларидек ватан ҳимоячилари бўлиш истаги жўш уради. Бугунги кунда ҳарбий хизматни аъло даражада ўтаб келган фуқароларга олий таълим муассасаларига ўқишга киришларида ҳукумат томонидан енгилликлар берилаётгани ёшларнинг Қуролли Кучлар сафида хизмат қилишга бўлган қизиқиш ва интилишларини янада орттирмоқда.\nВатанимиз сарҳадларини туну кун бедорлик билан қўриқлаётган, она-тупроғимизни ёвуз ниятли кимсалардан асрашни ор-номус иши деб биладиган аскарларимиз, зобитларимиз катта ажр-мукофотларга сазовордирлар. Уларни маънан қўллаб-қувватлаш, ўзимизга юклатилган вазифаларни сидқидилдан бажариш, юртимизда ҳукм сураётган тинчликнинг қадрига етиш, динлараро бағрикенглик тамойилларига амал қилиш орқали биз ҳам ватанимиз куч-қудратининг ошишига, унинг мудофаасига ўз ҳиссамизни қўшамиз.\n789 марта ўқилган.


Болаларда қуруқ йўтал пайдо бўлишининг сабаблари ва даволаш усуллари - Zamin.uz\n22:16 / 07.05.2021\nБолалар йўтали ота-оналарни иситмадан кам бўлмаган даражада қўрқитадиган, энг кенг тарқалган симптомлардан биридир. Бундай йўталнинг аниқ сабабини аниқлашга ёрдам бериш учун, албатта, педиатрга мурожаат қилиш лозим.\nОдатда йўталнинг ҳақиқий сабаби томоқ шиллиқ қаватнинг шишиши, балғам ёки бегона нарсанинг пайдо бўлиши каби тирнаш хусусияти берувчи омиллардан халос бўлишга уриниш орқали юзага келади.\nВирусли касалликлар — энг кўп учрайдиган қўзғатувчи бўлиб, бундай ҳолатда йўтал одатда енгил ва ўртача интенсивликда бўлади. Грипп ёки ўткир ларингит пайтида эса кучли ва узоқроқ давом этиши мумкин. Бундан ташқари, ларингит кучайиши билан болада қуруқ йўтал, қўпол, шовқинли нафас пайдо бўлади. Ушбу вирусли инфекция антибиотиклар билан даволанмайди, фақат шифокор беморга касалликни қандай қилиб енгиллаштириш бўйича ёрдам бериши мумкин. Ҳаммом буғхонаси, нам ҳаво ёки ташқаридаги салқин ҳаво ҳолатни ҳар доим енгиллаштиради.\nГастроэзофагиал рефлюксия – болаларда учрайдиган кучли қуруқ йўтални келтириб чиқарувчи омил ҳисобланади. Бу ошқозондан қизилўнгачга қайтиб келган овқат, сафро, хлорид кислота оқими туфайли содир бўлади. 7 ёшгача бўлган болаларда бу одатда сфинктер аппарати функционал етишмовчилиги билан боғлиқ. Шунга кўра, ошқозон-ичак тракти тизими яхшиланганда йўтал ўз-ўзидан ўтиб кетади. Бундай даволаниш беморнинг томоғида тирнашни келтириб чиқарадиган маҳсулотларсиз парҳездан иборат бўлади. Масалан, қовурилган, аччиқ, ёғли, шоколад, кофеин, содали ичимлик каби.\nБронхиал астма — тезда аниқланадиган касаллик эмас, чунки болаларда аломатлар турлича бўлади. Шунга қарамай, болада тунда хириллаш, қуруқ йўтал ҳар доим ҳам бўлмаслиги мумкин. Ушбу касалликни даволаш астмани келтириб чиқарувчи сабабга боғлиқ: баъзан бола ёнида тамаки чекмаслик ёки оилада ишлатиладиган атирдан фойдаланмасликнинг ўзи кифоя. Болага ушбу ташхис қўйилган тақдирда ҳам (буни фақатгина шифокорлар аниқлаши мумкин), бу касалликни даволаш мумкин.\nАллергияга ҳар доим ҳам астма муаммоси каби унчалик аҳамият берилмайди, аммо тирнаш хусусияти, томоқ қичиши ёки томоқ девори бўйлаб оқаётган доимий шилимшиқ суюқлик аллергияни қўзғаши мумкин. Бу гул чанги, озиқ-овқат, ҳайвон жунлари, ҳатто чанг бўлиши мумкин. Бундай ҳолатда анамнездан, шунингдек, аллергенларга қарши тестлардан фойдаланган ҳолда сабабини аниқлаш ва уни даволаш лозим.\nҚуруқ йўтал белгиси бўлган ўта ёқимсиз юқумли касалликлардан яна бири — кўк йўталдир. Кўпинча бу доимий қуруқ йўтал билан характерланади. Кўк йўтал янги туғилган чақалоқлар учун жуда юқумли ва хавфлидир, аммо ўз вақтида эмлаш орқали касалликнинг олдини олиш мумкин.\nҚандай ҳолларда шифокорга мурожаат қилиш керак?\nагар ҳарорат кўтарилса ва бу 3 кундан кўпроқ давом этса;\nдаволаниш 7 кунда ҳам натижа бермаса ёки вазият ёмонлашса;\nнафас олиш қийинлашиб, нафас қисилиши юзага келса;\nнафас олиш йўлларида бегона жисмлар мавжудлигига шубҳа қилсангиз;\nбу ҳолат бош айланиши, заифлик, юрак уриши билан бирга бўлса;\nайниқса, кечаси симптомлар кучайса;\nбалғам аралаш қон келса;\nагар балғам яшил бўлса;\nйўтал узоқ давом этиб, бола заифлашса.\nБоладаги қуруқ йўтални даволаш усуллари:\nБундай вазиятда ўз-ўзини даволаш, албатта, ноўрин. Шифокор маслаҳати ва тўғри ташхис қўйиш шарт — дорилар ва даволаш усуллари касаллик сабабига қараб танланади, чунки касаллик турли хил бўлиши мумкин.\nДаволаш комплекс тарзда амалга оширилади: дори-дармонларни қабул қилиш ва кичик беморнинг кун тартибидаги ўзгаришларни ўз ичига олади. Шуни эсда тутиш керакки, симптомга тўлиқ таъсир кўрсатадиган дорилар йўқ. Улар фақат ҳолатни енгиллаштириши мумкин, аммо нафас олиш йўлларининг яллиғланиши унинг асосий сабаби даволанмагунча сақланиб қолади. Антибиотиклар камдан кам ҳолларда буюрилади.\nКўп суюқлик ичиш жуда муҳим (иложи бўлса, илиқроқ, чунки иссиқ ҳарорат шиллиқ қаватни безовта қилади). Бу шиллиқ пардаларни тозалашга, микроблар ва вирусларни ювишга ёрдам беради.\nУйда тоза ҳаво бўлиши (иложи бўлса, ташқарида юриш), яхши овқат, яхши ухлаш талаб этилади. Бундан ташқари, кўпинча касалликдан сўнг тикланиш даврида педиатр физиотерапия буюриши мумкин (кўпинча ультрабинафша терапия, тўғри нафас олиш машқлари). Касаллик асоратлари қолса, электрофорез, магнитотерапия курси тавсия этилади\nХалқ табобатидан фойдаланиш мумкинми?\nШифокорлар анъанавий тиббиёт ёрдамида ўз-ўзини даволашни тавсия этмайди. Чунки улар кучли аллергия келтириб чиқариши мумкин, бу нафақат яллиғланишни кучайтиради, балки шиш пайдо бўлишига олиб келади. Яхшиси, аввал педиатр билан маслаҳатлашинг. “Замин” янгиликларини “Youtube”да кузатиб боринг\n«Бу кучлар ўзбек бўлиб, ўзимизни бўғишга ҳаракат қиладилар» — Алишер Қодиров\n14-06-2021, 21:37, Жамият\n"Оқ бўрилар" "Саҳро лочинлари" овида!\n15-06-2021, 16:15, Спорт\n«Matchday»: Ўзбекистон МТЖнинг сафари якунланадими? «Олий математика»дан бир шингил\n15-06-2021, 18:20, Спорт\nКеча, 12:10, Спорт\nОчиқлик сари катта қадам. Президент фармони эълон қилинди\nБугун, 17:47, Жамият\nБанк фойдасига 300 млн. сўмдан ортиқ қарздорлик ундирилди\n14-06-2021, 22:03, Жамият\nЯнгиликлар » Жамият » Болаларда қуруқ йўтал пайдо бўлишининг сабаблари ва даволаш усуллари\nКолбаса ўғриси қўлга тушди\nБугун, 21:16, Жамият\nЭркаклар саломатлиги учун жуда фойдали маҳсулот\nБугун, 21:14, Жамият\nФатво ҳайъати: «Чигиртка ҳалол. Кўнгли кўтарган бемалол ейиши мумкин»\nБугун, 19:45, Жамият\nПутин ва Байден учрашувда бир-бирига қандай совға бергани маълум бўлди\nБугун, 19:01, Дунё\nВадим Абрамов истеъфога чиқарилдими?\nБугун, 17:17, Спорт\nСардор Мамадалиев устоз санъаткор уни тўйда камситгани ҳақида гапириб берди (видео)\nБугун, 16:46, Маданият\nҚон босимининг ошишига сабаб бўладиган 5 одат\nБугун, 16:16, Ҳаёт тарзи\nКремль Навальнийни АҚШга бериш шартини айтди\nБугун, 15:43, Дунё\nБугун, 07:30, Спорт\nБу - терма жамоа, клуб эмас ёхуд навбатдаги бош мураббий ким бўлади?\nБугун, 14:38, Спорт\n«Жигули» ва «Captiva»дагилар бир-бирига йўл бермай муштлашишди\nБугун, 15:10, Жамият\nСаломатлик ёмонлашишига олиб келадиган 10 та одат\nБугун, 08:00, Ҳаёт тарзи


Мен бу фикр моҳиятини тушуниб етишингизни сўрайман. Мислсиз карьера ва гўзал ҳаётга эришганлар вақтларининг бир қисмини қўшимча ишлаш учун сарф қилишади. Ҳа, оддий одамлар қўшимча масофани босиб ўтишга интилишмайди. Лекин ким сизни оддий одам деб айтди?\nТаваккалга қўл уриш аслида ўйлаб иш қилишдир\nМен аксарият одамлардан кўра, кўпроқ хато қиламан. Мен доим адашаман. Мен тижоратда ҳам, шахсий ҳаётимда ҳам кўплаб омадсизликларга учрадим. Нега шундай бўляпти, деб аввал ҳайрон бўлардим. Илгари мен ўзимни қурбон қилиб кўрсатиш касалига йўлиққан эдим. Лекин энди тушуниб етдим. Мен яхши ҳаёт йўлида қоқилган эдим. Омадсизлик — буюклик учун тўлов экан. Омадсизлик — катта муваффақиятнинг асосий ингриеденти ҳисобланади. Дэвид Кэлли шундай ёзади: “Қанча тез адашсангиз — шунча тез муваффақиятга эришасиз”. Сиз ўзингизнинг хавфсиз уянгизда осудагина ўтириб, ғалаба қозонолмайсиз. Ким таваккал қилмаса, ғалаба қозонмайди. Сиз ўз орзуларингиз ортидан югуриб, қанча кўп таваккал қилсангиз, шунча кўп омадсизликка учрайсиз.\nЖуда кўп одамлар “Маълумликнинг хавфсиз соҳили”да ҳаётларини бекорга ўтказиб юборадилар. Йигирма йил бир хил йўлдан юриш, бир хил суҳбат, бир хил фикрлаш тарзи бор уларда. Мен буни қораламоқчи эмасман. Бу сизга ёқса, марҳамат! Лекин мен шундай тақдир билан яшаб бахтли бўлган одамни кўрмадим. Одатий ҳаракатни бажариб, одатий натижага эришилади. Энштейн бир хил ҳаракатни такрорлаб, ҳар хил натижа кутишни ақлсизлик, деб баҳолаганди. Лекин кўпчилик айнан шундай яшайди. Қувонч ўзингизни тўла бағишлаб, тақдирни синаб кўра бошлагандан кейин юз кўрсатади. Бунда тез-тез омадсизликка учрашингиз мумкин. Лекин омад ҳам тез-тез келади.\nОмадсизлик — юксак муваффақиятга эришиш жараёнининг бир қисми, холос. “Муваффақиятсизликлар — маҳорат белгиси”, — дейди Том Питерс. Буюк шахслар оддий одамлардан кўпроқ омадсизликларни бошдан кечиришган. Энг яхши фирмалар ўртача фирмалардан кўра, кўпроқ ютқизишга учраган. Мен учун ягона мағлубият — орзу қилмаслик, журъатсизлик. Инсон учун таваккалсиз, журъатсиз яшашдан кўра каттароқ таваккал йўқ. Марк Твен “Йигирма йилдан сўнг сиз қилган ишларингиз учун эмас, қилмаган ишларингиз учун ачинасиз”, деб ёзган эди.\nДемак, олға! Ўз чегарангиз доирасидан чиқинг. Севимли ресторанингиздан ўзингизга жой буюртма қилинг. Саёҳатга чиққанингизда самолётда биринчи класс хизматларини яхшироқ кўрсатилишини талаб қилинг. Севимли кишингизнинг муҳаббатига янада кўпроқ эришинг. Унутманг, ўйинга кирмаган ғалаба ҳам қозонмайди.\nРобин Шарма китобидан


Ягудаевани озод қилиш жараëнига¸ айтилишича¸ рафиқаси тошкентлик бўлган Исроил Ташқи ишлар вазирининг шахсан ўзи иштирок этган.\n7 январ куни Тошкент аэропорти хавфсизлик хизмати ходимлари сумкасида M16 автомати ўқдони ва ўқларини олиб ўтаётган 21 ёшли Исроил фуқароси Тамара Ягудаевани ҳибсга олди.\nТамара 25 ёшли дўсти Янив Ниёзов билан Тошкент аэропорти орқали дам олиш учун Исроилдан Банкокга учиб кетаётган пайтида транзит залида қўлга олинди.\nЎз кўрсатмасида Тамара бу сумкани қисқа муддат Исроил армиясида хизмат қилган ўртоғидан олгани ва унда автомат ўқлари борлигидан хабари бўлмаганини айтган.\nИсроил раҳбариянинг Тамара ва унинг дўстини озод этишга қаратилган саъй-ҳаракатларидан сўнг, мазкур изоҳ¸ афтидан¸ Тошкент расмийларига етарли бўлди ва икковлон ҳеч қандай жарима ва маҳкама жараёнисиз Исроилга қайтариб юборилди.\nЎзбекистоннинг Исроил фуқароларига нисбатан бундай муносабатини Исроил томони “яхши ният ишораси” деб баҳолади.\n- Фуқаромизнинг озод этилиши Исроилга нисбатан яхши ният ишораси бўлди ва буни Исроил жуда ҳам қадрлайди¸ деди Исроилнинг Тошкентдаги элчиси Ҳиллел Ньюман. Элчига кўра¸ ушбу воқеа икки давлат ўртасидаги муносабатлар истиқболидан яхши нишонадир.\n- Бу қизнинг¸ ҳақиқатан ҳам айби йўқ. Унинг ёвуз ниятлари бўлмагани ҳам аён. Унинг Тошкент аэропортида тўхтатиб қолинганидан хабар топганимиздан кейин бу ишга Исроил Ташқи ишлар вазирлиги аралашди. Ўз навбатида биз расмийлар билан алоқага чиқдик ва унинг озод этилиши сўрадик. Шу ўринда алоҳида таъкидлаб айтмоқчиманки, Ўзбекистон ҳукумати дунёнинг кўпгина давлатлари қила олмайдиган бир яхшиликни қилди. Улар қонунларни пеш қилмасдан бу ишга инсонийлик билан ёндашди ва Тамарани озод қилишга қарор қилди. Агар бошқа давлат бўлганида эди, улар фуқаромизни маҳкамага тортиб¸ жуда кўп ойлар давомида овора қилган бўларди¸ дея ўз миннатдорчилигини изҳор этди элчи Ҳиллел Ньюман.\nИсроилдаги Izrus сайти Тамаранинг отаси Аркадий Ягудаевдан иқтибос келтириб ёзишича, Тамарани озод этишга қаратилган саъй-ҳаракатларга Тошкентнинг жуда юқори даражадаги бизнесменлари, шахсан Исроил Ташқи ишлар вазири Авигдор Либерман ва АҚШ Конгресси вакиллари аралашган. Элчи Ҳиллел Ньюман Исроил давлатининг ўз фуқароларига нисбатан бундай ғамхўрлигини одатий ҳол сифатида баҳолайди.\n- Исроилнинг кичик давлат экани ҳаммага маълум. Бу давлат ўзининг ҳибсга олинган ёки гаровга олинган ҳар бир фуқаросига нисбатан алоҳида ғамхўрлиги билан танилган. Биргина оддий аскар Гилад Шалид воқеасини олинг. Бутун давлат¸ бутун халқ уни озод этишга бир ёқадан бош чиқариб ҳаракат қилмоқда. Ташқи ишлар вазири Либерманнинг Ўзбекистонда ҳибсга олинган қизнинг тақдири билан шахсан қизиқиши ҳам шу билан изоҳланади¸ дейди элчи Ҳиллел Ньюман.\n10 январ куни Тамара Ягудаева озод этилгач¸у бир кун давомида Исроилнинг Тошкентдаги элчихонасида қолди. Izrus сайтининг ёзишича, бу ерда у ювиниб, озиқ-овқат ва кийим-кечак билан таъминланган сўнг Исроил фуқароси ватанига учириб юборилган.\nНашрнинг қайд этишича, Исроил парламентининг “Исроил бизнинг уйимиз” фракцияси раиси Роберт Илатов мазкур воқеани Ўзбекистон ва Исроил муносабатларининг янада илиқлашаëтганидан даракчи сифатида изоҳлаган. Ўтган йили Исроил президенти Шимон Перес ва Ташқи ишлар вазири Авигдор Либерман ташаббуси билан Исроил томони Тошкент билан бир қадар совуқлашган алоқаларни яхшилашган қаратилган қатор уринишларни амалга оширган эди..


21:38 / 27.04.2016 1833 pdf Ўқиш режими + -\nИслом дини умуман ёлғонни ҳаром қилган. Ислом назарида ёлғончи Аллоҳнинг душмани, иймонсиз ҳисобланади. Аллоҳ таоло Қуръони Каримда “Албатта, ёлғонни Аллоҳнинг оятларига иймон келтирмайдганлар тўқийдилар”, деб марҳамат қилган. Шундай бўлганидан кейин Расули акрам (сав)га нисбатан ёлғон тўқиш, у киши айтмаган гапни айтди, қилмаган ишни қилди, дейиш мисли йўқ улкан гуноҳ бўлади.\nПайғамбаримиз (сав) дан Авф ибн Молик (ра) ривоят қиладиларки, у зот алайҳи салоту ва салом "одамларга фақат амир ёки маъмур ёки риёкор томонидангина гапирилади" деганлар. Бу ҳадисда шарифни имоми Абу Довуд ва имоми Аҳмад ибни Ханбал (ра) лар ривоят қилганлар. Бу ҳадиси шарифда мусулмон жамиятида, мусулмонлар оммасига ваъаз насиҳат, илмий суҳбат қилиш ҳуқуқига эга бўлган ва бўлмаган кишилар ҳақида сўз кетмоқда. Ҳақиқий Ислом жамиятида мусулмонларга ичларида Исломни яхши билган, тақводор, илмли, ақл-фаросатли ва бир қанча етук сифатларга эга бўлган чин мусулмон киши амир бўлади. Биринчи навбатда мусулмонларга амр-маъруф, наҳи мункар ваъазу насиҳат қилиш ҳуқуқига ана ўша амир ҳақлидир. Иккинчи ўринда "маъмур" яъни ҳақли томондан маъул киши тарафидан шу ишга амир қилинган шахс ҳақлидур. Бундай шахсларга шаръий илмларни тўлиқ ўрганиб, расмий ижозат, шаҳодатнома олган ёки маълум ва машҳур уламоларнинг руҳсатини олган киши бўлади. Ана шундай кишиларгина мусулмонларга ваъаз насиҳат, иршод, амр-маъруф ва наҳи мункар қилишлари мумкин. Агар мазкур сифатларга эга бўлмаган кишилар бу ишни қилсалар риёкорлик учун қилган бўладилар. Ўзларини билимдон қилиб, Ислом учун жонкуяр қилиб кўрсатиш учун риёкорлик қилаётган бўладилар. Ушбу риёкорлик йўли билан мусулмонлар ичида обрў қозонмоқчи, уларнинг ишончига, ҳурматига сазовор бўлмоқчи бўладилар, аслида эса алдамчилик қиладилар. Мусулмонликни қуруқ гап билан эмас, чин ихлос билан, Исломга амал қилиш билан кўрсатиш лозимдур. Афсуски ичимизда шу қаблдаги риёкорлар жуда ҳам кўп. Оқ кўнгил мусулмонлар ҳақиқий олим ким, риёкор, қаллоб ким билиб олишлари лозимдур. Бунинг учун Исломни ўрганиш, гапларни фарқлай билиш, гапираётганларни Исломга амал қилишига қараш керак. Ҳақиқий уламоларга қулоқ осиб, риёкорлардан сақланмоқ лозимдур.\n21:37 / 27.04.2016 2020\n21:38 / 27.04.2016 1812\n3325 21:31 / 27.04.2016\n3322 15:27 / 24.04.2016\nДунёдан ўтган отаси учун қурбонлик қилиш мумкинми?\nБизнинг оилада бир неча балоғатга етган киши бор. Қурбонлик қилишда бир оила номидан оила бошлиғи, яъни ота қурбонлик сўйиши етарлими ёки маблағ етарли бўлса ҳар давоми...\n2134 15:46 / 26.04.2016\n4225 09:25 / 19.11.2017


Амалдорлар харажатлари ва даромадларининг мувофиқлиги назорат қилинади » Muzlik.uz - O‘zbekiston yangiliklari\nАмалдорлар харажатлари ва даромадларининг мувофиқлиги назорат қилинади\nЎзбекистонда давлат хизматчилари харажатлари ва даромадларининг мувофиқлиги устидан назорат ўрнатилади. Бу ҳақда 31 январь куни президент Шавкат Мирзиёев олимлар, ишлаб чиқариш соҳаси вакиллари ва илмий-тадқиқот муассасалари раҳбарлари билан учрашувда маълум қилди. «Газета.uz» мухбирининг хабар қилишича, йиғилишда давлат раҳбари коррупцияга қарши президент ва парламент олдида ҳисоб берадиган орган тузиш режаларини эсга олди. Президент сўзларига кўра, янги орган давлат хизматчиларининг коррупцион ҳаракатларини текширади. «Нима учун коррупция агентлиги тузаяпмиз? „Ура-ура“ қилиш учун эмас. Энди амалда коррупция тамойиллари — уйини кўриб, юришини кўриб, вазирми, бошқами, бу уйни қуришга қаердан омил топди, машинани қаердан олибди, боласини нимага (ниманинг ҳисобига) ўқитаяпти? Омиллар қаерда, деган саволга ҳар бир раҳбар энди жавоб берадиган вақт келди…», — деди у. Президент давлат хизматчилари, шу қаторда юқори мартабали мансабдор шахслар даромадлари харажатларига тўғри келмаса ҳисоб берадиган, қонун олдида жавоб берадиган муҳит яратилишини таъкидлади. "Газета.uz"да реклама Шавкат Мирзиёев уч кун олдин уйидан 400 минг доллар топилган божхона постларидан бирининг бошлиғи ҳибсга олинганини айтиб ўтди. «Бир кичкина постнинг раҳбари. 400 минг доллар. У ҳали бир кунлик. Дунё ҳамжамияти бизни тан олсин, деб шунча ҳаракат қилаяпмиз… Битта постнинг бошлиғи 400 минг доллар ўғриласа нима бўлади?» — деб сўради у. Ўтган йилнинг октябрь ойида тақдим этилган президент қарори лойиҳасида 2020 йил 1 январдан бошлаб давлат хизматчиларининг мол-мулки, даромадлари ва харажатларини декларация қилиш тизимини босқичма-босқич амалга оширишни бошлаш таклиф қилинган эди. Ҳужжат ҳали қабул қилингани йўқ.\n«Ҳали кўп ректорларни ишдан бўшатамиз» — Шавкат Мирзиёев\nОлий Мажлис палаталарида коррупцияга қарши курашиш қўмиталарини ташкил қилинади\n«Коррупция билан ҳеч қачон мақсадимизга эриша олмаймиз» — Шавкат Мирзиёев\nДавлат хизматчилари якшанба кунлари дам олади\n«Ўзавтосаноат» раҳбари ўзгарди


Нуриддин Собуний Бухорий раҳматуллоҳи алайҳ\nОпубликовано: 22.09.2016 16:10 | Автор: ТИИ ўқитувчиси Абдулқодир Абдур Раҳим | Печать | E-mail\nҲанафий мазҳабининг машҳур уламоларидан ҳисобланадиган Нуриддин Собуний раҳматуллоҳи алайҳнинг тўлиқ исми Абу Муҳаммад Аҳмад ибн Маҳмуд ибн Абу Бакр Собунийдир. Бу зотнинг туғилган йили аниқ маълум эмас. Лекин ҳижрий 500 йилларнинг бошларида таваллуд топган, деган ривоятлар бор. Манбаларда “Нуриддин Собуний”, “Бидоя соҳиби” ва “Кифоя соҳиби” каби номлар билан зикр қилинган бу инсонга совун таёрлаш ёки уни сотиш билан шуғуллангани учун Собуний, ватани эътиборидан Бухорий нисбати берилган. Уламолар Нуриддин Собунийнинг ҳаёти ва фаолияти ҳақида жуда ҳам кам маълумот сақланиб қолганини айтганлар. Бу зот ҳанафия мазҳабининг машҳур уламоларидан бўлган шамсул аимма Кардарий билан бир даврда яшаб ижод қилган.\nКардарий Хоразмнинг Кардар қишлоғидан бўлиб, у зотнинг “Усулул фиқҳ”, “Шарҳу тажрийд”, “Шарҳу жомеъус сағир” ва Шарҳу жомеъул кабир” каби асарлари бўлган. Кардарий раҳматуллоҳи алайҳ ҳижрий 562 йилда вафот этган. Фақатгина Нуриддин Собуний Кардарийнинг устози ё шогирди бўлгани тўғрисида ихтилоф қилинган. Шунингдек, Нуриддин Собунийнинг ҳаёти ҳақида сўз юритган уламолар ашъарий мазҳабининг машҳур уламоларидан бўлган Фахриддин Розий билан у зот ўртасида бўлиб ўтган илмий баҳсларга, албатта, тўхталиб ўтадилар.\nБу баҳслар ҳақида Нуриддин Собунийдан ҳам, у зотнинг шогирларидан ҳам бирорта хабар айтилмаган. Шунга кўра, мазкур баҳслар фақат бир томондан, яъни Фахриддин Розийнинг берган хабарлари асосида баён қилинган.\nНуриддин Собунийнинг ақоид илмига оид бир қанча асарлари бўлиб, асосан, Имом Мотуридий ва Имом Абул Муъин Насафий асарлари асосида таълиф этилган. Нуриддин Собунийнинг машҳур асарлари:\n– “Кифоя фил ҳидоя” (Тўғри йўлга йўллаш ҳақида етарли “калом”). Бу китоб мотуридия мазҳабидаги мўътабар асарлардан бири ҳисобланади;\n– “Бидая минал кифая фил ҳидая фи усулид дин” (“Усулид дин”га йўллаш ҳақидаги кифоя (асари)га киришиш). Бу китоб “Кифоя фил ҳидоя” асарининг мухтасари ҳисобланади.\nБулардан ташқари “Мунтақо мин исматил анбиё” (Пайғамбарларнинг маъсумликлари ҳақидаги сараланган хабарлар) асари ҳам Нуриддин Собунийга нисбат берилган.\nАллоҳ таоло Нуриддин Собунийга мўл-кўл мукофотлар ато этиб, ётган жойларини жаннат боғларидан қилган бўлсин.


Бировларнинг мусибати устидан кулма!\nСенга дастлаб яхши муносабат\nСенга дастлаб яхши муносабат қилган кишига эътибор берма, сен билан охиригача яхши муносабатда қоладиган кишига эътибор бер!\nҚулоқ солиб, тинглайдиганлар учун эслатма:\nҚулоқ солиб, тинглайдиганлар учун эслатма: Бир киши бошқа бир кишининг охиратдаги тақдири ҳақида ҳукм қилиши жоиз эмас, чунки ғарғара ҳолатидан олдин нима бўлишини фақат Аллоҳ билади! Одамларнинг сўзлари Аллоҳнинг қазои қадаридан ўзиб ҳам, қолиб ҳам кетмайди! Биз бирор кишининг қисмати ҳақида Аллоҳнинг олдида масъул эмасмиз. Аммо Аллоҳ бизни хотимамиз хусусида сўроқ-савол қилади.\nРизқим менинг қаердалигимни билмайди, деб қўрқма, ризқинг сенинг манзилингни жуда яхши билади. Сен унга етиша олмасанг ҳам, у сенга аниқ етиб келади.\nЎзингга муносиб бўлмаган маконда яшамоғинг қайғули ва аламлидир!\nБошқаларни ҳис қилиш олтинчи сезги бўлиб\nБошқаларни ҳис қилиш олтинчи сезги бўлиб, унга фақат қалби мусаффо кишилар эга бўладилар.\nКим Аллоҳдан қўрқса\nҲасан Басрий раҳимаҳуллоҳ: «Ким Аллоҳдан қўрқса, Аллоҳ барчани ундан қўрқадиган қилиб қўяди», дедилар.\nАллоҳим! Намоз ўқиб бўлиб эмас, ўқиётиб роҳатланадиганлардан қилгин!\nЁшликда хаёл қилиб\nЁшликда хаёл қилиб, орзу қилган ўша содда ҳаёт, афсуски, амалга ошмади…\nКелажакни ўйлаб ташвишланма\nКелажакни ўйлаб ташвишланма. Мен хоҳлайман, сен хоҳлайсан... лекин Аллоҳнинг хоҳлагани бўлади.\nИнсоннинг фазилати унинг қўлида нималар борлигида эмас, балки у нималар бера олишидадир. Масалан, Қуёшда олов бор, лекин унинг фазилати бутун коинотни нурга тўлдириб туришидадир.\nбахт-саодатга эришиш имкони\nЭнг кўп бахт-саодатга эришиш имкони бор махлуқ инсондир. Фақат шарти шуки, у ўзини бошқалар билан солиштиришни бас қилиши керак.


МОҚ ва Япониядаги Ўзбекистон ёшлари Ассоциацияси ўртасида меморандум имзоланди – Ўзбекистон миллий олимпия қўмитаси\nМОҚ ва Япониядаги Ўзбекистон ёшлари Ассоциацияси ўртасида меморандум имзоланди\nОрадан 56 йил ўтгач Токио шаҳри яна ёзги Олимпия ўйинларига мезбонлик қилади. Олдиндан айтиш мумкинки, бўлажак мусобақа тарихидаги энг инновацион Олимпиада бўлади. Ўз навбатида, Ўзбекистон терма жамоасининг мазкур Олимпиададаги муваффақиятли иштирокини таъминлаш, спортчиларимизнинг шуғулланишлари учун қулай шароитлар яратиб бериш Ўзбекистон Миллий олимпия қўмитаси олдида турган асосий вазифалардан бири. МОҚ бу борада катта ҳажмли дастур ишлаб чиққан. Унинг доирасида терма жамоа таркибидан 440 нафар Олимпия ўйинларига лицензия олиши мумкин бўлган спортчи саралаб олинди ва улар билан кенг қамровли ишлар олиб борилмоқда. Шунингдек, Токио Олимпиадасида ўзбекистонлик спортчиларни қўллаб-қувватлаш, уларга руҳий мадад бериб туриш учун 500 нафар томошабин Японияга жўнатилиши режалаштирилган.\nБугун Ўзбекистоннинг Япониядаги элчихонасида мазкур истиқболли режаларни муваффақиятли амалга ошириш дастурини ишлаб чиқишга бағишланган йиғилиш бўлиб ўтди. Унда МОҚ вице-президенти Азизжон Камилов, элчихона ва Япониядаги Ўзбекистон ёшлари Ассоциацияси вакиллари, спортчилар иштирок этишди.\nУчрашув давомида МОҚ ва Япониядаги Ўзбекистон ёшлари Ассоциацияси ўртасида ўзаро дўстона алоқалар, икки мамлакатнинг таълим ва спорт соҳасидаги ҳамкорлигини янада мустаҳкамлаш дастурини ўз ичига олган меморандум имзоланди.\nЎз навбатида Миллий олимпия қўмитаси ушбу учрашувни ташкил этишда яқиндан ёрдам берган Ўзбекистоннинг Япониядаги элчихонасига ўз миннатдорчилигини билдириб қолади.